title: St1 Group

text: Joulukuussa 2014 kerrottiin, että St1 Group Oy aloittaa lentopolttoaineiden yhteisyrityksen Shellin kanssa Norjassa.


title: Ariake

text: Ariake voi tarkoittaa seuraavia asioita:


title: St1 Nordic

text: St1 Nordic Oy on pohjoismainen energiakonserni, joka on keskittynyt polttonesteiden markkinointiin, öljynjalostukseen sekä uusiutuvaan energiaan: biopolttoaineisiin, teolliseentuulivoimaan, geotermiseen lämmöntuotantoon ja maalämpöjärjestelmiin. St1-konserni on parissa vuosikymmenessä kasvanut Mika Anttosen johdolla lähes tyhjästä Pohjoismaiden suurimpien polttoaineenjakelijoiden ja -jalostajien joukkoon. Konsernilla on yhteensä 1400 St1- ja Shell-huoltoasemaa Suomessa, Ruotsissa ja Norjassa, yksityis- ja yritysasiakkaille se myy polttonesteitä. St1:n pääkonttori on Helsingissä ja se työllistää yli 750 henkilöä. Konserni tutkii ja kehittää taloudellisesti kannattavia ja ympäristön kannalta kestäviä energiaratkaisuja.


title: St1 Nordic

text: Kim Wiio toimii St1 Nordic Oy:n toimitusjohtajana, Mika Wiljanen johtaa St1 Oy:ta ja Smart Fuel AS:ää, Hilde Wahl johtaa St1 Sverige AB:tä ja St1 Norge AS:ää, Jari Suominen johtaa St1 Biofuels Oy:tä, Tuuliwatti Oy:tä ja St1 Deep Heat Oy:tä. Konsernin hallitusta johtaa Mika Anttonen, muita jäseniä ovat Mikko Koskimies, Juha Kokko ja Mika Jokinen.


title: St1 Nordic

text: Vuonna 2010 St1 Holding Oy:n (nykyään St1 Nordic Oy) pääomistaja oli Mika Anttonen, joka omisti Keele Oy:n kautta 52 prosentin osuuden.)


title: St1 Nordic

text: St1 Nordic -konserniin kuuluvat muun muassa


title: St1 Nordic

text: St1 Nordic Oy:llä on S-ryhmän kanssa kolme yhteisyritystä:


title: St1 Nordic

text: St1 Nordic harjoittaa liiketoimintaa kolmella eri alueella: asematoiminnoissa, suoramyynnissä ja uusiutuvassa energiassa. Vuonna 2017 yhtiön liikevaihdosta 52% tuli Ruotsista, 26% Norjasta ja 22% Suomesta. Konsernin liikevoitto oli 263 miljoonaa euroa ja sijoitetun pääoman tuottoprosentti oli 30.


title: St1 Nordic

text: St1 Nordic -konsernilla oli vuonna 2013 kattava polttoaineen jakeluverkosto Suomessa (534 asemaa), Ruotsissa (277 asemaa) ja Norjassa Oslon talousalueella (39 asemaa). St1-asemia on 626 ja Shell-asemia 224, yhteensä 850. Asemastrategiaan kuuluu vahva verkosto, johon kuuluu niin automaatti- ja palveluasemia kuin raskaan kaluston pisteitäkin. Yhtiö tarjoaa kortteja yksityis- ja yrityskäyttöön. Vuoden 2015 lopussa St1 Nordicilla oli kaikkiaan 1 443 St1- ja Shell-asemaa, joista osa on automaatti- ja palveluasemia ja osa raskaan kaluston tankkauspisteitä.


title: St1 Nordic

text: St1 on kehittänyt uusia polttoaineita, kuten dieselpolttoaineet S1 Diesel plussa ja St1 Diesel Max. Diesel plus on suunniteltu henkilöautoille ja korkean setaanilukunsa ansiosta se parantaa auton moottorin vääntö- ja kiihtyvyysominaisuuksia. Raskaalle kalustolle tarkoitettu Diesel Max taas sisältää lisäaineita, jotka pitävät moottorin suuttimet ja palotilat puhtaina karstasta.


title: St1 Nordic

text: Suomen Shell-asemille myydään Shellin ja Ferrarin yhteistyössä kehittämää Shell V-Power Nitro+ bensiiniä. Siinä käytetään Friction Modification -teknologiaa, joka vähentää kitkaa männän ja sylinterin seinämän välissä muodostamalla siihen suojaavan kalvon. Kun moottorissa on vähemmän kitkaa, se toimii tehokkaammin.


title: St1 Nordic

text:
Vuonna 2015 St1:n markkinaosuus Suomessa myytävästä bensiinistä oli 22%, dieselistä 19,1% ja kevyestä polttoöljystä 22,2%. Ruotsissa markkinaosuudet olivat
bensiinissä 21,7%, dieselissä 15,5% ja kevyessä polttoöljyssä 29,8%. Norjassa myytyjen tuotteiden markkinaosuudet olivat bensiinillä 28,9%, dieselillä 24,4%
ja kevyellä polttoöljyllä 14,7%.


title: St1 Nordic

text: Suoramyynti toimittaa yksityis- ja yritysasiakkaille lämmitysöljyä ja polttonesteitä koneisiin ja laivaliikenteeseen.


title: St1 Nordic

text: St1 aloitti sähkön myynnin kotitalouksille vuonna 2005, jolloin siitä tuli ensimmäinen suomalainen yhtiö, joka myi sähköä, vaikkei sillä ollut omaa energiantuotantoa tai jakelua. St1 tavoitteli kymmenen prosentin markkinaosuutta. Yhtiö hankki sähkön suoraan pohjoismaisesta Nord Pool-sähköpörssistä. Se myi sekä kiinteähintaista sähköä että pörssisähköä. Kuluttajille sähköä myytiin samalla hinnalla kuin millä energiayhtiöt sen ostivat Nord Poolista, oman osuutensa St1 sai kuukausittaisesta palvelumaksusta. Paikalliset jakeluverkkoyhtiöt huolehtivat sähkön siirtämisestä, mittarien lukemisesta ja korjaustöistä.


title: St1 Nordic

text: St1:n vihreällä sähköllä on Ekoenergia-merkki. Ekoenergia-merkityn sähkön yhtiö ostaa Ekosähkö Oy:ltä.


title: St1 Nordic

text:
St1 kehittää aktiivisesti fossiilista energiaa korvaavia kotimaisia energiatuotteita, joihin kuuluvat liikenteen edistyneet biopolttoaineet, puhtaan tuulisähkön
tuotanto, uusiutuva, saasteeton geoterminen lämmöntuotanto ja maalämpöjärjestelmät.


title: St1 Nordic

text: Vuonna 2014 St1 tuotti etanolia viidessä tehtaassa: Lahdessa, Vantaalla, Haminassa, Jokioisissa ja Hämeenlinnassa. Valmistukseen käytetään kotitalouksien biojätteitä ja teollisuuden ylijäämiä (esim. taikinajäämät leipomoista, kaupan jätteet kuten vanhentunut leipä, olut- ja makeistuotannon jätteet, elintarviketeollisuuden sokeri- ja tärkkelyspitoiset jätteet), joista tehtyä bioetanolia käytetään polttonesteiden biokomponenttina. Yhtiön käyttämällä Etanolix-teknologialla tehdyn etanolin fossiiliset elinkaaripäästöt ovat hyvin pienet. Etanolista valmistetaan flexifuel-autoihin tarkoitettua RE85-korkeaseosetanoli-polttoainetta, mutta siitä saadaan myös biokomponentti bensiiniin.


title: St1 Nordic

text: Yhtiö on kehittänyt myös Cellunolix-tekniikan, jossa etanolin valmistamiseen käytetään erilaisia metsäteollisuuden tai -talouden tähteitä.


title: St1 Nordic

text: Kesäkuussa 2014 uutisoitiin, että metsäteollisuusjätti UPM alkaa myydä Lappeenrannan biojalostamossa tuotettavaa uusiutuvaa dieseliä, UPM BioVernoa, North European Oil Traden kautta mm. St1- ja Shell-huoltamoille. Biodiesellaitos aloitti toimintansa tammikuussa 2015. Laitos tuottaa vuodessa 100 000 tonnia uusiutuvaa polttoainetta.


title: St1 Nordic

text: St1 Deep Heat rakentaa yhdessä Fortumin kanssa Suomen ensimmäisen geotermisellä energialla toimivan teollisen mittakaavan lämpölaitoksen.


title: Zeca

text: José Carlos Cracco Neto eli Zeca (s. 16. toukokuuta 1994 Paranavaí, Brasilia) on brasilialainen jalkapalloilija. Pelipaikaltaan hän on vasen laitapuolustaja. Zeca edustaa Brasilian pääsarjassa pelaavaa Santosia.


title: Murasame

text: Murasame voi tarkoittaa seuraavia asioita:


title: Moirans-en-Montagne

text:
Moirans-en-Montagne on kunta itäisessä Ranskassa Juran departementissa Bourgogne-Franche-Comtén alueella. Se sijaitsee Vouglansin tekojärven itärannalla.
Seudun metsiä on hyödynnetty puusepäntöissä jo 1200-luvulta saakka. Ajan myötä paikalliset käsityöläiset alkoivat erikoistua tekemään shakkilautoja ja nappeja. Tämä johti kehityksen leluteollisuuteen. Nykyään kunnassa on lelumuseo "Le Musée du Jouet", jossa voi nähdä paikallista käsityötaitoa.


title: Akizuki-luokka (2010)

text: Akizuki-luokka on Japanin meri-itsepuolustusvoimain neljän aluksen muodostama hävittäjäluokka, joka on suunniteltu Hyuga- ja Izumo-luokkien helikopterihävittäjien saattajiksi sekä suojaamaan Aegis-järjestelmin varustettuja aluksia, kuten Kongo- ja Atago-luokkia. Tehtävien täyttämiseksi alukset on varustettu torjumaan pinta-aluksia, ilmahyökkäyksiä sekä sukellusveneitä.


title: Akizuki-luokka (2010)

text: Luokka on modernisoitu ja hieman raskaampi muunnos edeltäneestä Takanami-luokasta, jonka tehtävänä oli Kongō-luokan alusten suojaaminen. Aluksilla on useita parannuksia, kuten pienempi tutkavaste ja torpedojen valemaalijärjestelmä. Merkittävimmät muutokset ovat kuitenkin tehokkaampi propulsiojärjestelmä, modernisoitu elektroniikka mukaan lukien kaikuluotain sekä ATECS-taistelunjohtojärjestelmä, jota kutsutaan myös Japanin AEGIS-järjestelmäksi.


title: Akizuki-luokka (2010)

text: Pääosa aluksen aseistuksesta on sijoitettu etukannelle kansirakenteiden etupuolelle. Näitä ovat yksiputkinen 127 millimetrin Mk 45 tykki, 32-siiloinen Mk 41 VLS järjestelmä ja Phalanx CIWS. CIWS on asennettu nostettavalle alustalle komentosillan etuosaan. Merimaaliohjusten laukaisualusta on sijoitettu kahden savuhormin väliselle alueelle ja toinen CIWS-järjestelmä helikopterisuojan katolle. Kannen etuosan rakenteiden sivuilla on kummallakin puolen alusta torpedoputket.


title: Akizuki-luokka (2010)

text: Helikopterisuojaan voidaan sijoittaa kaksi helikopteria ja lentokannella on Mk 6 RAST-järjestelmä, mikä mahdollistaa helikopterin turvallisen suojaan siirron. Alukselle on sijoitettu 11 metrin työvene etummaisen savuhormin sivulle ja 7,6 metrin kumivene savuhormin toisella puolella. Kumpikin vene on nostettavissa veteen ja vedestä hydraylisilla nostureilla.


title: Akizuki-luokka (2010)

text: Aluksen propulsiojärjestelmänä on neljä Rolls Royce Spey SM1C kaasuturbiinia, jotka on muodostavat COGAG-järjestelmän. Turbiinit pyörittävät kahta akselia ja niissä olevia viisilapaisia säätölapapotkureita. Suunniteltu maksiminopeus on 30 solmua.


title: Akizuki-luokka (2010)

text: Aluksella on kaksi päämoottoritilaa, joissa kummassakin kaksi turbiinia.


title: Akizuki

text: Akizuki voi tarkoittaa seuraavia asioita:


title: Hatsuzuki (1942)

text: Hatsuzuki () oli keisarillisen Japanin laivaston Akizuki-luokan hävittäjä toisessa maailmansodassa.


title: Hatsuzuki (1942)

text: Alus tilattiin Maizurun laivastontelakalta osana vuoden 1939 hankintoja. Sen köli laskettiin 25. heinäkuuta 1941 ja alus laskettiin vesille 3. huhtikuuta 1942. Alus otettiin palvelukseen vielä saman vuoden lopulla 29. joulukuuta.


title: Hatsuzuki (1942)

text: Alus upposi 25. lokakuuta 1944 Cape Enganon edustalla käydyssä taistelussa ja se poistettiin alusluettelosta 10. joulukuuta 1944.


title: Pione Sisto

text: Pione Sisto Ifolo Emirmija (s. 4. toukokuuta 1995 Kampala, Uganda) on tanskalainen jalkapalloilija. Pelipaikaltaan hän on oikea laitalinkki. Sisto edustaa Espanjan pääsarjassa pelaavaa Celta Vigoa.


title: Pione Sisto

text: Sisto edusti juniorivuosinaan Tjørringiä (2002–2010) ja Midtjyllandia (2010–2013). Hän pelasi ensimmäisen Tanskan Superliigan ottelunsa 18. marraskuuta 2012, kun Midtjylland hävisi vierasottelun FC Kööpenhaminalle 1–2. Yhteensä Sisto pelasi kymmenen liigaottelua kaudella 2012–2013. Seuraavien kolmen kauden ajan hän lukeutui Midtjyllandin runkopelaajiin pelaten niiden aikana yhteensä 78 liigaottelua, joissa hän teki 18 maalia. Ensimmäisen liigamaalinsa Sisto teki 19. heinäkuuta 2013 Midtjyllandin voittaessa Aarhus GF:n vieraissa 2–0. Kaudella 2014–2015 Sisto oli mukana voittamassa Tanskan-mestaruutta. Kaudella 2016–2017 Sisto ehti edustaa Midtjyllandia kahdessa liigaottelussa, joissa hän teki kaksi maalia.


title: Pione Sisto

text: 31. heinäkuuta 2016 Sisto siirtyi Espanjan pääsarjassa pelaavaan Celta Vigoon kuuden miljoonan euron siirtosummalla.


title: Pione Sisto

text: Tanskan A-maajoukkueessa Sisto pelasi ensimmäisen ottelunsa 4. syyskuuta 2015, kun Tanska pelasi kotonaan maalittoman tasapelin Albaniaa vastaan EM-kilpailujen 2016 karsinnoissa. Ottelu oli hänen ainoansa kyseisissä karsinnoissa.


title: Niizuki (1942)

text: Niizuki () oli keisarillisen Japanin laivaston Akizuki-luokan hävittäjä toisessa maailmansodassa.


title: Niizuki (1942)

text: Alus tilattiin Mitsubishin Nagasakin telakalta. Sen köli laskettiin 8. joulukuuta 1941 ja alus laskettiin vesille 29. kesäkuuta 1942. Alus otettiin palvelukseen 31. maaliskuuta 1943 päällikkönään Kaneda Kiyoshi, joka oli aiemmin "Hayashion" päällikkönä.


title: Niizuki (1942)

text: Alus liitettiin 1. huhtikuuta 1. laivaston 1. hävittäjälaivueeseen koulutettavaksi. Se lähti 18. toukokuuta Kuresta Yokosukaan Yhdysvaltain joukkojen noustua maihin Attulla. Alus palasi myöhemmin Kureen. Alus liitettiin 31. toukokuuta 8. laivastoon.


title: Niizuki (1942)

text: Alus lähti 8. kesäkuuta Kuresta Yokosukaan, mistä se suojasi saattueen Trukille 16.-21. kesäkuuta. Alus suojasi yhdessä "Suzukazen" ja "Ariaken" kanssa "Kumanoa" ja "Suzuyaa", jotka kuljettivat 5. ja 28. ilmapuolustusyksiköt Rabauliin, missä "Niizukista" tuli 3. hävittäjälaivueen komentajan kontra-amiraali Akiyama Teruon lippulaiva.


title: Niizuki (1942)

text: Alus lähti 1. heinäkuuta Rabaulista Shortlandsiin. Seuraavana päivänä alus johti Rendovan pommituksen suojausosastossa, jolloin se kohtasi Yhdysvaltain laivaston PT-veneitä. Alus johti 4.-5. heinäkuuta joukkojenkuljetusta Kolombangaraan, mikä kuitenkin peruutettiin osaston kohdatessa Yhdysvaltain laivaston osaston. Seuranneessa kahakassa upotettiin hävittäjä "USS Strong".


title: Niizuki (1942)

text: Alus johti 5.-6. heinäkuuta joukkojenkuljetusta Kolombangaraan. Yhdysvaltain laivaston risteilijöistä ja hävittäjistä kootun osaston tykkituli upotti "Niizukin" viisi merimailia Kolombangarasta itään. Aluksen kokonaistappioista ei ole tietoa, mutta aluksenpäällikkö komentaja Kaneda ja laivueenkomentaja Akiyama saivat surmansa.


title: Ahti Pakkanen

text: Ahti Olavi Pakkanen (s. 29. syyskuuta 1937 Lumivaara) on suomalainen fyysikko ja fysiikan emeritusprofessori. Hän toimi fysiikan apulaisprofessorina Jyväskylän yliopistossa 1978–1998 ja sitten professorina 1998–2000.


title: Ahti Pakkanen

text: Ahti Pakkanen syntyi Lumivaarassa Viipurin läänissä. Hänen vanhempansa olivat Jooseppi Pakkanen ja Laina o.s. Julku. Perhe joutui lähtemään evakkoon, kun Lumivaara ja koko muu Laatokan Karjala luovutettiin 1944 Neuvostoliitolle Moskovan välirauhan mukaisesti. Jooseppi Pakkanen perheineen asettui Alavudelle, johon Jooseppi raivasi Lepola-nimisen tilan. Ahti Pakkanen kertoo kotitilan saaneen nimensä, kun Jooseppi oli raivannut kantoja ja nostanut ne kasaksi. Isäntä oli tuolloin todennut, että "siinä silmä lepäsi".


title: Ahti Pakkanen

text: Ahti Pakkanen opiskeli fysiikkaa Helsingin yliopistossa ja valmistui sieltä kandidaatiksi 1960 ja maisteriksi 1962. Tohtoriksi hän väitteli Helsingin yliopistossa 1968. Hänen väitöskirjansa ("Excited states of Cr populated in the decay of Mn and V") käsitteli kromi-52:n viritystiloja.


title: Ahti Pakkanen

text: Uransa Pakkanen aloitti 1960–1961 lukion opettajana Alavudella. Sitten hän työskenteli fysiikan assistenttina Helsingin yliopistossa 1962–1966 toimien sekä tutkimus- ja opetustehtävissä. Helsingistä Pakkanen siirtyi Jyväskylän yliopistoon, jossa hän toimi lehtorina 1967–1972. Vuosina 1969–1970 hän työskenteli sen ohella Massachusettsin teknillisessä korkeakoulussa (MIT) tutkimusavustajana. Vuosina 1972–1976 Pakkanen työskenteli Suomen Akatemian nuorempana tutkijana. Akatemiakautensa päätyttyä Pakkanen palasi 1976 takaisin Jyväskylän yliopistoon lehtorinvirkaansa. Fysiikan apulaisprofessoriksi Jyväskylän yliopistoon hänet nimitettiin vuonna 1978. Hän toimi sen ohella vierailevana professorina Purduen yliopistossa, Indianassa 1980–1981.


title: Ahti Pakkanen

text: 1990-luvulla Pakkanen työskenteli Jyväskylän yliopiston fysiikan laitoksella fysiikan opettajien koulutuksesta vastaavana apulaisprofessorina. Vuonna 1998 virka muuttui professuuriksi. Professorina hän oli laitoksen ensimmäinen fysiikanopettajien koulutukseen erikoistunut professori.


title: Ahti Pakkanen

text: Apulaisprofessorin virkansa ohella Pakkanen osallistui Jyväskylän yliopiston fysiikan laitoksen ja matemaattis-luonnontieteellisen tiedekunnan hallintotoimiin. Fysiikan laitoksen johtaja hän oli 1982–1983, 1990–1994 ja 1999–2000. Hän toimi vuosina 1982–1985 Jyväskylän yliopiston matemaattis-luonnontieteellisen tiedekunnan dekaanina.


title: Ahti Pakkanen

text: Eläkkeelle Pakkanen jäi syyskuun lopussa 2000. Hänen seuraajakseen fysiikan laitoksen johtajana nimitettiin professori Rauno Julin.


title: Ahti Pakkanen

text: Fyysikkona Pakkanen on tehnyt aineen ominaisuuksia koskevaa tutkimusta. Hän on 1970-luvulla tutkinut mm. aineiden isomeeristen tilojen ominaisuuksia.


title: Ahti Pakkanen

text: Pakkanen on laatinut tutkimuksistaan tieteellisiä teoksia ja hän on myös julkaissut artikkeleita tieteellisissä lehdissä.


title: Ahti Pakkanen

text: Ahti Pakkanen: "Excited states of Cr populated in the decay of Mn and V". 1967. Helsinki: Suomalainen Tiedeakatemia. (Pakkasen väitöskirja)


title: Ahti Pakkanen

text: Ahti Pakkanen et al.: "Properties of isomeric states and the [pi]d-[nu]i multiplet in Au". 1977. Jyväskylä: Jyväskylän yliopisto. ISBN 951-677-778-3


title: Ahti Pakkanen

text: Ahti Pakkanen: "Medium-spin levels and the character of the 20.4 ns 13/2 isomer in Gd". 1981. Jyväskylä: Jyväskylän yliopisto. ISBN 951-678-531-X


title: Ahti Pakkanen

text: Ahti Pakkanen, Raimo Viertola, Maija Ahtee, Erkki Kautto & Vesa Rahkonen: "Physics laboratory course for talented high school students. Undervisning i naturvetenskap ur kultur-, teknologi och miljöperspektiv." 1999. Fysiikan laitos, Jyväskylän yliopisto. Research Report n:o 5/1999. ISBN 951-708-951-1


title: Ahti Pakkanen

text: Ahti Pakkanen on pitkään osallistunut Lionsklubin toimintaan. Vuosina 1992–1993 hän toimi klubin piirin 107G piirijohtajana. Hänen harrastuksiinsa kuuluvat kirjallisuus ja urheilu.


title: Ahti Pakkanen

text: Ahti Pakkanen on ollut vuodesta 1960 naimisissa Eila Annikki o.s. Kaartisen kanssa. Pariskunnalla on kolme lasta: Juha, Jari ja Laura.


title: Ahti Pakkanen

text: Professori Pakkanen on ollut useiden tieteellisten organisaatioiden jäsen. Hän toimi mm. Jyväskylän fyysikkokerhon puheenjohtajana 1974 ja 1984. Hän on ollut myös Euroopan fyysikkojen järjestön () ja Suomen Fyysikkoseuran jäsen.


title: Ahti Pakkanen

text: Tieteellisistä ansioistaan Pakkanen on saanut 1992 Suomen Leijonan ritarikunnan I luokan mitalin.


title: Wakatsuki (1942)

text: Wakatsuki () oli keisarillisen Japanin laivaston Akizuki-luokan hävittäjä toisessa maailmansodassa.


title: Wakatsuki (1942)

text: Alus tilattiin Mitsubishin Nagasakin telakalta. Sen köli laskettiin 9. maaliskuuta 1942 ja alus laskettiin vesille vielä saman vuoden lopulla 24. joulukuuta. Alus otettiin palvelukseen 31. toukokuuta 1943.


title: Wakatsuki (1942)

text: Alus upotettiin 11. marraskuuta 1944.


title: Shimotsuki (1943)

text: Shimotsuki () oli keisarillisen Japanin laivaston Akizuki-luokan hävittäjä toisessa maailmansodassa.


title: Shimotsuki (1943)

text: Alus tilattiin Mitsubishin Nagasakin telakalta. Sen köli laskettiin 6. heinäkuuta 1942 ja alus laskettiin vesille 7. huhtikuuta 1943. Alus otettiin palvelukseen 31. maaliskuuta 1944.


title: Shimotsuki (1943)

text: Alus upotettiin 25. marraskuuta 1944.


title: John Linsén

text: John Linsén (19. syyskuuta 1864 Alavus – 4. elokuuta 1916 Helsinki) oli suomalainen lehtimies ja liikemies.


title: John Linsén

text: Linsénin vanhemmat olivat piirilääkäri Adolf Leopold Linsén (1840–1881) ja Johanna Matilda Elisabet Montin. Hän pääsi ylioppilaaksi 1884 Kuopion yksityislyseosta ja toimi sitten lehtimiehenä ja liikemiehenä.


title: John Linsén

text: Linsén oli vuosina 1893–1895 ruotsinkielisen vuonna 1881 perustetun urheilulehti Sportenin toimittajana. Lehden levikki laski nopeasti Linsénin vähennettyä metsästyksen ja purjehduksen osuutta. Aluksi kerran ja Linsénin aikana kahdesti kuukaudessa ilmestynyt lehti jouduttiin lopettamaan taloudellisista syistä keväällä 1895. Osasyynä sen vaikeuksiin oli ruotsalaisen "Tidning för idrott" -lehden leviäminen Suomeen. Linsén oli sitten Nya Pressen-lehden aputoimittajana ja vuodesta 1898 Porissa ilmestyneen Björneborgs Tidning-lehden päätoimittajana aina vuoteen 1905 saakka. Hän oli mukana myös Voima-liiton toiminnassa.


title: Momi (1919)

text: Momi () oli keisarillisen Japanin laivaston Momi-luokan hävittäjä, joka oli palveluksessa maailmansotien välillä.


title: Momi (1919)

text: Alus tilattiin Yokosukan laivastontelakalta. Sen köli laskettiin 23. tammikuuta 1918 ja alus laskettiin vesille 10. kesäkuuta 1919. Alus otettiin palvelukseen vielä saman vuoden lopulla 27. joulukuuta.


title: Momi (1919)

text: Alus poistettiin palveluksesta 1. huhtikuuta 1932.


title: Oaksin räjähdys

text: Oaksin räjähdys Yorkshiressa Englannissa surmasi 361 kaivostyöläistä. Ennen Senghenyddin kaivosturmaa vuonna 1913 se oli Iso-Britannian pahin kaivosonnettomuus.


title: Oaksin räjähdys

text: Dearne Valley Landscape Partnershipin tutkimuksessa löydettiin 383 henkilön nimet, joiden oletetaan kuolleen onnettomuudessa.


title: Ricardo Esgaio

text: Ricardo Sousa Esgaio (s. 16. toukokuuta 1993 Nazaré, Portugali) on portugalilainen jalkapalloilija. Pelipaikaltaan hän on oikea laitapuolustaja.


title: Ricardo Esgaio

text: Esgaio pelasi ensimmäisen ottelunsa Portugalin pääsarjassa 5. tammikuuta 2013, kun hänen edustamansa Sporting CP hävisi kotonaan Paços de Ferreiralle 0–1. Hän pelasi kaudella 2012–2013 yhteensä kolme pääsarjaottelua. Kaudella 2013–2014 Esgaio ei pelannut pääsarjaotteluita. Kaudella 2014–2015 Esgaio pelasi yhteensä 18 pääsarjaottelua, joista 15 lainalla Académicassa. Kaudella 2015–2016 Esgaio edusti Sporting CP:tä kahdeksassa pääsarjaottelussa.


title: Ricardo Esgaio

text: Esgaio on edustanut Portugalia kaikissa ikäluokissa alle 16-vuotiaista alle 23-vuotiaisiin ja pelannut yhteensä yli 90 nuorten maaottelua. Hän oli mukana saavuttamassa alle 21-vuotiaiden EM-hopeaa 2015.


title: Hotel Lilla Roberts

text: Hotel Lilla Roberts on Helsingin Kaartinkaupungissa sijaitseva hotelli. Vuonna 2015 avatussa hotellissa on 130 huonetta, kaksi kokoustilaa, baari Lilla e. ja ravintola Krog Roba.


title: Hotel Lilla Roberts

text: Lilla Roberts sijaitsee Kasarmitorin kulmassa Selim A. Lindqvistin suunnittelemassa ja vuonna 1909 rakennetussa talossa, joka rakennettiin alun perin Kasarmitorin sähköasemaksi, sekä Pienen Roobertinkadun puolelle vuonna 1931 valmistuneessa Gunnar Taucherin suunnittelemassa viereisessä rakennuksessa, joka oli alkuaan Helsingin teknillisten laitosten hallintorakennus. Vuosina 1974–2012 molempia rakennuksia käytti Helsingin Poliisilaitos ja niissä toimi keskustan poliisipiiri sekä yksi Helsingin poliisiasemista. Kun poliisilaitos vuonna 2012 siirsi toimintonsa täältä Pasilan poliisitaloon, Royal Ravintolat osti kiinteistön Helsingin Energialta 10,8 miljoonalla eurolla ja myi kiinteistön eteenpäin Kämp Groupille. Jaakko Puron suunnittelema Lilla Roberts avattiin 12. elokuuta 2015.


title: Samsung Galaxy J5

text: Samsung Galaxy J5 on Samsungin 18. kesäkuuta 2015 julkaisema älypuhelin, jossa on esiasennettuna Android 5.0Lollipop -käyttöjärjestelmä.


title: Samsung Galaxy J5

text: Samsung Galaxy J5 -älypuhelimessa on 5-tuumainen näyttö HD-resoluutiolla.


title: Samsung Galaxy J5

text: Laitteesta löytyy Qualcomm Snapdragon 410 8916 neliydinprosessori. Laitteessa on 1,5 gigatavua keskusmuistia ja 8 gigatavua sisäistä muistia. Puhelimen muisti on laajennettavissa enintään 128 Gigatavun microSD-kortilla.


title: Samsung Galaxy J5

text: Laitteessa on 13 megapikselin takakamera. Etukameran tarkkuus on 5 megapikseliä, jonka lisäksi siinä on myös LED-salama.


title: Samsung Galaxy J5

text: Videokuvaus voidaan tehdä 1080p (Full HD) -resoluutioilla 30 fps.


title: Samsung Galaxy J5

text: Julkaisuhetkellä laitteessa oli esiasennettuna Android 5.0 Lollipop. Myöhemmin laitteeseen on tullut päivitys Android 5.1 Lollipop -versioon ja sen jälkeen laite on vielä saanut päivityksen Android 6.0 Marshmallow -versioon.


title: Jussi Valkonen

text: Jussi Uolevi Valkonen (s. 14. toukokuuta 1947 Kokkola) on suomalainen kemisti ja kemian emeritusprofessori. Hän toimi Jyväskylän yliopistossa epäorgaanisen kemian professorina 1982–2011.


title: Jussi Valkonen

text: Jussi Valkonen opiskeli Teknillisessä korkeakoulussa ja valmistui sieltä tekniikan tohtoriksi 1979. Valmistuttuaan hän toimi TKK:ssa tutkijana epäorgaanisen kemian laboratoriossa. Vuoden 1982 alussa hänet nimitettiin Jyväskylän yliopiston kemian professoriksi opetusalanaan epäorgaaninen kemia.


title: Jussi Valkonen

text: Aloittaessaan professorina Valkonen joutui perehtymään meneillään olevaan yliopistouudistukseen. Uudistuksen mukana otettiin mm. käyttöön opintoviikko, joka vastasi 40 tunnin opiskelua. Hallintomiehenä Valkonen puolusti yliopistodemokratian lisäämistä. Käytännössä kuitenkin byrokratia lisääntyi uudistuksen seurauksena.


title: Jussi Valkonen

text: Virkavuosinaan Valkonen ohjasi useita väitöskirjoja. Hänen kaudellaan Jyväskylän yliopiston kemian laitoksen epäorgaanisen ja analyyttisen kemian osastolla valmistui yli 30 väitöskirjaa.


title: Jussi Valkonen

text: Valkonen toimi virassaan vuoden 2011 loppuun, jolloin jäi eläkkeelle.


title: Jussi Valkonen

text: Professorintoimen ohella Valkonen osallistui Jyväskylän yliopiston kemian laitoksen hallintotehtäviin. Sen lisäksi hän toimi tiedekuntansa ja yliopiston hallinnossa. Kemian laitoksella hän toimi analyyttisen kemian osaston johtajana ja kemian laitoksen johtajana.


title: Jussi Valkonen

text: Laitoksen hallinnon keskeisiä tehtäviä olivat erilaiset laitehankinnat. Vuonna 1986 kemian laitokselle saatiin uusi yksikidediffraktometri, jonka hankintaan professori Valkonen osallistui. Jyväskylän yliopiston kemian laitoksen yksikide- ja pulveridiffraktiometrilaitteistot ovat liki koko ajan olleet Suomen parhaisiin kuuluvia. Vielä vuonna 2011 Valkonen osallistui uusien yksikidediffraktiometrilaitteiden hankintaprojektiin ja hän ehti nähdä niiden asennuksen.


title: Jussi Valkonen

text: Jyväskylän yliopiston matemaattis-luonnontieteellisessä tiedekunnassa Valkonen työskenteli varadekaanina ja dekaanina. Hän oli toiminut vasta vähän aikaa professorina, kun hänet 1986 valittiin tiedekunnan dekaaniksi. Hän toimi virassa vuoteen 1988 asti. Sitten hänet valittiin yliopiston vararehtoriksi. Vielä myöhemmin Valkonen oli vielä tiedekuntansa varadekaanina.


title: Jussi Valkonen

text: Professori Valkosen keskeinen tutkimuskohde oli erilaisten epäorgaanisten yhdisteiden ja koordinaatiokompleksien syntetiikka ja analysointi. Hän tutki näitä röntgenkristallografian avulla. Professorina hän pyrki aina siihen, että laitoksella on riittävä laitekanta tutkimuksia silmällä pitäen.


title: Jussi Valkonen

text: Valkonen julkaisi epäorgaanisen kemian alalta yli 130 tieteellistä artikkelia.


title: Carlos Mané

text: Carlos Manuel Cardoso Mané (s. 11. maaliskuuta 1994 Lissabon, Portugali) on portugalilainen jalkapalloilija. Pelipaikaltaan hän on oikea laitalinkki. Mané edustaa Saksan 2. Bundesliigassa pelaavaa VfB Stuttgartia, jossa hän on lainassa Portugalin Primeira Ligassa pelaavasta Sporting CP:stä.


title: Carlos Mané

text: Mané pelasi ensimmäisen ottelunsa Portugalin pääsarjassa 5. lokakuuta 2013, kun hänen edustamansa Sporting CP voitti kotonaan Vitória Setúbalin 4–0. Ensimmäisen pääsarjamaalinsa Mané teki 15. helmikuuta 2014 Sporting CP:n voittaessa kotonaan Olhanensen 1–0. Yhteensä hän pelasi 18 liigaottelua ja teki kaksi maalia kaudella 2013–2014. Kaudella 2014–2015 Mané pelasi Portugalin pääsarjassa 29 ottelua ja teki kuusi maalia. Lisäksi hän oli voittamassa Portugalin cupia. Kaudella 2015–2016 Mané voitti Sporting CP:n kanssa Portugalin supercupin. Liigakauden aikana hän pelasi 11 ottelua ja teki yhden maalin.


title: Carlos Mané

text: Elokuussa 2016 Sporting CP lainasi Manén Saksan 2. Bundesliigassa pelaavaan VfB Stuttgartiin.


title: Carlos Mané

text: Mané on edustanut Portugalia kaikissa ikäluokissa alle 15-vuotiaista alle 21-vuotiaisiin. Hän oli mukana saavuttamassa alle 21-vuotiaiden EM-hopeaa 2015.


title: Eve Kivi

text: Eeve ”Eve” Kivi (s. 8. maaliskuuta 1938 Paide) on virolainen näyttelijä, joka on tehnyt yli 50 roolia neuvostoliittolaisissa ja virolaisissa elokuvissa. Suomessä hänen tunnetuin roolinsa on Seppo Ilmarisen sisaren Annikin osa vuoden 1959 suomalais-neuvostoliittolaisessa yhteistyöelokuvassa "Sampo".


title: Theodor Tigerstedt

text: Theodor Albert Tigerstedt (24. syyskuuta 1829 Nilsiä – 26. maaliskuuta 1910 Helsinki) oli suomalainen piirilääkäri, päätoimittaja ja valtiopäivämies.


title: Theodor Tigerstedt

text: Tigerstedtin vanhemmat olivat kuopiolainen nimikauppias, Juantehtaan patruuna Adolf Vilhelm Tigerstedt (k. 1853) ja Maria Gustava Collin. Hän pääsi ylioppilaaksi 1843 yksityistodistuksella ja opiskeli sitten Helsingin yliopistossa. Tigerstedt valmistui filosofian kandidaatiksi ja maisteriksi 1850 ja suoritti farmaseuttisen tutkinnon 1852. Hänestä tuli lääketieteen kandidaatti 1853, lääketieteen lisensiaatti 1857 ja lääketieteen tohtori 1860. Hän toimi lääketieteellisen tiedekunnan kuraattorina 1856–1857.


title: Theodor Tigerstedt

text: Tigerstedt oli Porin 1. kaupunginlääkäri vuodesta 1857 ja Hämeenlinnan piirin piirilääkäri 1879–1890. Hän toimi Porissa ilmestyneen Björneborgs Tidning–lehden päätoimittajana 1860–1865 ja 1873–1882 sekä oli Pohjoismaiden Osakepankin Hämeenlinnan konttorin johtajana 1883–1892. Tigerstedt osallistui säätyvaltiopäiville 1885, 1888, 1891, 1894, 1897, 1899, 1900, 1904–1905 ja 1905–1906. Hän omisti Meijerhovin kartanon Pieksämäellä.


title: Theodor Tigerstedt

text: Tigerstedt oli naimisissa serkkunsa Ida Rosalie Aschanin (k. 1903) kanssa. Tigerstedtin veljiä olivat puutavara-alan liikemies, tilanomistaja ja valtiopäivämies Gustaf Adolf Fredrik Tigerstedt (1813–1878) ja lehtori, historiantutkija Karl Konstantin Tigerstedt (1822–1902).


title: Pitkä vaalea mustakenkäinen

text: Pitkä vaalea mustakenkäinen ("Le Grand blond avec une chaussure noire") on Yves Robertin ohjaama ranskalainen komediaelokuva vuodelta 1972. Ohjaaja on tehnyt myös käsikirjoituksen yhdessä Francis Veberin kanssa. Elokuvan pääosissa näyttelevät Pierre Richard, Mireille Darc ja Bernard Blier.


title: Pitkä vaalea mustakenkäinen

text: Tarinassa pahaa-aavistamaton viulisti Perrin (Richard) joutuu tietämättään vakoiluosapuolten sekavan välienselvittelyn pyörteisiin.


title: Pitkä vaalea mustakenkäinen

text: Elokuvan musiikin on säveltänyt Vladimir Cosma, ja sen esittää tuolloin suosittu panhuilunsoittaja, romanialainen Gheorghe Zamfir. Koska päähenkilö on orkesteriviulisti, elokuvassa kuullaan myös katkelmia klassisen musiikin teoksista.


title: Pitkä vaalea mustakenkäinen

text: Elokuva sai teatteriensi-iltansa Suomessa 1973, ja se on esitetty Suomen televisiokanavilla elokuussa 1986 (Yle TV2) ja joulukuussa 1994 (Yle TV1).


title: Pitkä vaalea mustakenkäinen

text: "Pitkä vaalea mustakenkäinen" palkittiin Hopeisella karhulla vuoden 1973 Berliinin elokuvajuhlilla.


title: Pitkä vaalea mustakenkäinen

text: "Helsingin Sanomien" tv-arvostelussa 1986 Mikael Fränti piti elokuvaa hupaisana kertakäyttökomediana, joka ”tarjoaa hauskoja oivalluksia ja vähän purevaa piruiluakin” etenkin Ranskan poliisitoimen suuntaan.


title: Pitkä vaalea mustakenkäinen

text: Elokuva sai monia jatko-osia ja jäljittelijöitä, kuten "Pitkän vaalean mustakenkäisen paluu" (Le retour du grand blond, 1974), "Pitkä vaalea punatukkainen" (La moutarde me monte au nez, 1974), "Pitkä vaalea pinteessä" (Le Jouet, 1976) ja "Olen ujo... mutta paranemaan päin" (Je suis timide... mais je me soigne, 1978), videona nimellä "Pitkän vaalean kosto" ("Video-opas" 2/5 tähteä). Monet muutkin Pierre Richardin pääosan ja olemuksen varaan rakennetut komediat saivat ranskaksi tai muilla kielillä nimiä, joissa esiintyvät sanat ”pitkä vaalea” (), vaikkei tarinoilla tai Robertin kulloisellakin hahmolla ole välttämättä tekemistä tämän ”alkuperäisen” elokuvan kanssa. Myös Robertin hahmon nimi François Perrin toistuu monissa myöhemmissä Francis Veberin kirjoittamissa komedioissa muidenkin kuin Robertin näyttelemänä.


title: Pitkä vaalea mustakenkäinen

text: Vuonna 1985 elokuvasta tehtiin amerikkalainen vähän arvostettu uusintaversio nimeltä "Kohtalon kalossi" (The Man With One Red Shoe), jolle suomalainen "Video-opas" antoi yhden tähden viidestä.


title: Marvin Zeegelaar

text: Marvin Romeo Kwasie Zeegelaar (s. 12. elokuuta 1990 Amsterdam, Alankomaat) on alankomaalainen jalkapalloilija. Pelipaikaltaan hän on vasen laitapuolustaja.


title: Marvin Zeegelaar

text: Zeegelaar siirtyi vuonna 2006 Ajaxiin, jossa hän pelasi ensimmäisen Alankomaiden pääsarjan ottelunsa 8. elokuuta 2009 Ajaxin voittaessa kotonaan RKC Waalwijkin 4–1. Zeegelaar pelasi Alankomaiden pääsarjassa vuosina 2009–2011 yhteensä 16 ottelua, joista 12 lainalla Excelsiorissa kevätkaudella 2011. Kesällä 2011 hän siirtyi ilmaisella siirrolla espanjalaisen Espanyolin kakkosjoukkueeseen. Kesällä 2012 Zeegelaar siirtyi Turkin Superliigassa pelaavaan Elazığsporiin. Hän pelasi 19 liigaottelua kaudella 2012–2013. Syyskauden 2013 Zeegelaar oli lainassa Englannin mestaruussarjassa pelaavassa Blackpoolissa, jossa hän pelasi kaksi sarjaottelua. Kevätkaudella 2014 Zeegelaar edusti Elazığsporia 15 liigaottelussa.


title: Marvin Zeegelaar

text: Elokuussa 2014 Zeegelaar siirtyi Portugalin pääsarjassa pelaavaan Rio Aveen, jossa hän kaudella 2014–2015 pelasi 25 liigaottelua. Zeegelaar onnistui maalinteossa 9. maaliskuuta 2015 Nacionalia vastaan kotikentällä pelatussa 1–1-tasapeliin päättynessä ottelussa. Maali oli hänen ensimmäisensä pääsarjatasolla. Kauden 2015–2016 syyspuoliskolla Zeegelaar pelasi Rio Avessa 12 liigaottelua ja teki kolme maalia. Tammikuussa 2016 hän vaihtoi seuraa sarjan sisällä siirtyen Sporting CP:hen, jossa pelasi loppukauden aikana 11 pääsarjaottelua.


title: Hotel St. George

text: Hotel St. George on vuonna 2018 avattu hotelli Helsingissä. Se sijaitsee Yrjönkatu 13:n ja Lönnrotinkatu 4:n kulmassa Vanhan kirkkopuiston lähellä. Hotellissa on 153 huonetta, 5 sviittiä, uima-altaallinen spa, kuntosali, ravintola, leipomo ja cocktail-baari. Hotellin sisäpihalla on lasikattoinen talvipuutarha.


title: Hotel St. George

text: 1800-luvun lopulla valmistuneessa rakennuksessa ovat toimineet ennen hotellia muun muassa Suomalaisen Kirjallisuuden Seuran kirjapaino ja Uuden Suomen toimitus. Toinen kiinteistön rakennuksista on peräisin 1890-luvulta ja on arkkitehti Onni Tarjanteen suunnittelema. St. George on Kämp Groupin kymmenes hotelli pääkaupunkiseudulla.


title: Hotel St. George

text: Kämp Groupin toimitusjohtajan Laura Tarkan mukaan hotellista on tarkoitus tulla Hotelli Kämpin veroinen viiden tähden hotelli ja St. Georgen perushuoneen hinnaksi tulee yhdeltä yöltä noin 200–350 euroa.


title: Plussa

text: Plussa voi tarkoittaa seuraavia asioita


title: Pohjoismaiden Osakepankki

text: Pohjoismaiden Osakepankki Kauppaa ja Teollisuutta varten (Nordiska Aktiebanken för Handel och Industri, myös Pohjoispankki) oli suomalainen vuosina 1873–1919 toiminut liikepankki.


title: Pohjoismaiden Osakepankki

text: Pohjoismaiden Osakepankin perusti vuonna 1873 joukko viipurilaisia liikemiehiä. Perustamiseen liittyi keinottelun vivahde: Pankin osakepääoma oli tarkoitus markkinoida Keski-Eurooppaan ja varat sijoitettaisiin yrityksiin Venäjällä. Jotta vältyttäisiin Venäjällä ehkä syntyviltä hankaluuksilta, pankki perustettiin Suomeen kuuluneeseen Viipuriin.


title: Pohjoismaiden Osakepankki

text: Osakepääomaa saatiin kerättyä 12 miljoonaa markkaa. Ovensa pankki avasi 21.2.1873. Saadakseen kaavailtuja voittoja Venäjältä avasi pankki asioimiston Pietariin 1876. Se oli kuitenkin suuri virheinvestointi; konttorin lopettamisen yhteydessä jouduttiin osakepääoma alentamaan 8 miljoonaan markkaan.


title: Pohjoismaiden Osakepankki

text: Pankin pääkonttori oli Viipurissa vuoteen 1907 saakka, jolloin se siirrettiin Helsinkiin. Pankilla oli haarakonttoreita muissa Suomen kaupungeissa. 1910-luvulla pankilla oli 35 konttoria.


title: Pohjoismaiden Osakepankki

text: Vuonna 1919 Pohjoismaiden Osakepankki ja Suomen Yhdyspankki fuusioituivat muodostaen Pohjoismaiden Yhdyspankin. Yhdistetty pankki aloitti toimintansa 1.10.1919. Fuusiota oli yritetty jo useasti aiemminkin, mutta se oli kaatunut toisen osapuolen viipurilaisuuden korostumiseen ja toisaalta pankkien omaisuuden luotettavaan ja tasapuoliseen määrittämiseen. Vuonna 1918 kiristynyt taloudellinen tilanne ajoi pankit jälleen fuusioneuvotteluihin. Yhtenä fuusion hyötynä oli se, että syntyvä pankki sai pankkien suuruuskilpailun kärkipaikan pois Kansallis-Osake-Pankilta.


title: Bas Leinders

text: Bas Leinders (s. 16. heinäkuuta 1975) on belgialainen moottoriurheilija. Leinders aloitti uransa kilpaillen vuodet 1994–1995 Formula Ford -sarjassa. Vuodet 2002–2003 hän kilpaili World Series by Nissan -sarjassa sijoittuen molempina vuosina sarjan kolmanneksi. Vuonna 2004 hän toimi Formula 1 -talli Minardin testikuljettajana ajaen Australiaa lukuun ottamat kaikki perjantain harjoitukset. Vuodesta 2005 alkaen hän ajanut FIA GT Championship -sarjassa. Leinders kilpaili kaudella 2014 NASCAR Whelen Euro Series -sarjassa.


title: Bas Leinders

text: * Australian GP:ssä 2004 Leinders ei päässyt ajamaan harjoituksissa, sillä hän ei saanut ajamiseen vaadittavaa superlisenssiä.


title: Champagnole

text: Champagnole on kunta itäisessä Ranskassa Juran departementissa Bourgogne-Franche-Comtén alueella. Se sijaitsee 812 metriä korkean vuoren "Mont Rivel"in juurella.


title: Tougouni

text: Tougouni on maalaiskunta ja sen keskuskylä Koulikoron alueen Koulikoron piirissä Malissa. Se sijaitsee lähellä Nigerjokea 80 kilometriä Koulikorosta koilliseen. Kunnassa on 12 600 ja keskuskylässä 1 700 asukasta.


title: Tougouni

text: Tougounin kunnan pinta-ala on 746 neliökilometriä. Se rajoittuu idässä Koulikoron piirin Nyaminan, etelässä Dinandougoun ja Méguétanin, lännessä Sirakorolan ja pohjoisessa Banamban piirin Duguwolowulan kuntiin. Seutu on pinnanmuodostukseltaan pääosin pensaikon peittämää tasankoa.


title: Tougouni

text: Kuntaan kuuluu 23 kylää. Asukkaat ovat bambaroita, fulbeja, somonoja ja soninkeja. Yleisin kieli on bambara ja vallitseva uskonto islam.


title: Tougouni

text: Seudun pääelinkeinot ovat maanviljely, karjanhoito ja kalastus. Tärkeimmät viljelykasvit ovat hirssi, durra, maissi, maapähkinä, puuvilla ja seesami. Kotieläimiä ovat lampaat, vuohdet, naudat, aasit ja hevoset. Lisäksi harjoitetaan käsityöammatteja ja kaupankäyntiä. Tougounissa, Gonindossa ja Koninassa pidetään viikottaiset markkinat. Palveluihin kuuluu joukko alakouluja, yläkoulu, koulutus- ja kehittämiskeskus (CED), Tougounin terveyskeskus ja Koninan neuvola.


title: Clarion Hotel Helsinki

text: Clarion Hotel Helsinki on Helsingin Jätkäsaaressa sijaitseva hotelli, joka avattiin 17. lokakuuta 2016. Rakennus on 16-kerroksinen, 78 metriä korkea ja siinä on 425 hotellihuonetta sekä 15 kokous- ja tapahtumatilaa. Clarionin ylimmässä kerroksessa on kuntosali, sauna ja kattouima-allas. Hotellin rakennuttaja on norjalainen kiinteistömiljonääri Arthur Buchardt. Hotellitoimintaa hoitaa Nordic Choice Hotels, pohjoismainen hotelliketju, jonka ensimmäinen hotelli Suomessa Clarion Hotel Helsinki on. Nordic Choice Hotels on kansainvälisen Choice Hotels -pörssiyhtiön franchising-kumppani, jonka omistaa norjalainen ”hotellimagnaatti” ja ympäristöaktivisti Petter Stordalen.


title: Clarion Hotel Helsinki

text: Hotellin 16-kerroksisista torneista toinen on sisustettu suomalaiseen tapaan vaalein sävyin ja toinen kansainvälisesti tummemmaksi.


title: Clarion Hotel Helsinki

text: Hotellin vieressä oleva Lars Sonckin suunnittelema suojeltu satamamakasiini korjattiin kongressikeskukseksi.


title: Otto Palander

text: Karl Otto Palander (28. syyskuuta 1825 Turku – 9. joulukuuta 1902 Lempäälä) oli suomalainen kirjakauppias, päätoimittaja ja kirjapainon omistaja.


title: Otto Palander

text: Palanderin vanhemmat olivat kihlakunnantuomari Fredrik Vilhelm Palander (1787–1852) ja hänen ensimmäinen puolisonsa Ottiliana Elisabet Uhlstedt. Hän pääsi ylioppilaaksi 1844 yksityistodistuksella ja opiskeli sitten oikeustiedettä Helsingin yliopistossa. Hän toimi käräjäkirjurina 1849–1850 ja oli Ulvilan Tuorsniemen lasitehtaan palveluksessa 1855–1858. Tämän jälkeen Palander oli kirjakauppiaana Porissa 1859–1888. Hän omisti Porissa myös kirjapainon, kustansi "Satakunta"-lehteä (Satakunnan Kansa-lehden edeltäjä) 1873–1888 ja oli Porissa ilmestyneen Björneborgs Tidning–lehden päätoimittajana 1865–1872. Palander muutti sitten Porista Helsinkiin jossa hän oli kirjakauppiaana vuodesta 1891 alkaen mutta hän teki konkurssin jo 1893. Viimeksi Palander asui Lempäälän Kuljussa.


title: Otto Palander

text: Palander oli naimisissa 1862–1889 Katarina Johanna Nyroosin (k. 1889) kanssa. Heidän pojistaan Elis Palander (1878–1930) oli oppikoulunopettaja ja säveltäjä ja Olli (Otto) Isidor Palander, käytti nimeä Olli Suolahti (1885–1952) oli kantelemestari, trubaduuri ja kirjailija.


title: Tienfala

text: Tienfala on maalaiskunta ja sen keskuskylä Koulikoron alueen Koulikoron piirissä Malissa. Se sijaitsee Bamakon ja Koulikoron välisen maantien varrella 27 kilometriä Koulikorosta lounaaseen. Kunnassa on 7 000 ja keskuskylässä 1 500 asukasta.


title: Tienfala

text: Tienfalan kunnan pinta-ala on 450 neliökilometriä. Se rajoittuu pohjoisessa Koulikoron piirin Koulan, idässä Méguétanin, etelässä Katin piirin Baguinéda-Campin ja N’Gabacoron sekä lännessä Safon ja Yélékébougoun kuntiin. Etelässä on Nigerin jokilaakso ja pohjoisessa Mandinguevuorten jatke. Seutu kuuluu Sudanin ja Sahelin siirtymäalueeseen.


title: Tienfala

text: Kuntaan kuuluu 16 kylää. Asukkaista 85 % on bambaroita, 5 % somonoja ja bozoja ja 10 % moseja, mandinkoja, fulbeja ja khasonkoja.


title: Tienfala

text: Seudun pääelinkeino on maanviljely. Tärkeimmät viljelykasvit ovat durra, hirssi, riisi, maissi ja lehmänpapu. Lisäksi harjoitetaan karjanhoitoa, kalastusta, käsityöammatteja ja pienimuotoista kaupankäyntiä.


title: Malbuisson

text:
Malbuisson on kunta itäisessä Ranskassa Doubsin departementissa Bourgogne-Franche-Comtén alueella. Kunta sijaitsee Saint-Pointin järven rannalla ("Lac de Saint-Point"), ja se on suosittu vapaa-ajanviettopaikka.
Kunta on tunnettu Juravuoriston juustoista. Näitä ovat esimerkiksi Comté, Morbier ja Mont d'Or.


title: Filip Valenčič

text: Filip Valenčič (s. 7. tammikuuta 1992 Ljubljana, Slovenia) on slovenialainen jalkapalloilija. Pelipaikaltaan hän on hyökkääjä. Valenčič edustaa Veikkausliigassa pelaavaa HJK:ta.


title: Filip Valenčič

text: Valenčič pelasi vuosina 2009–2011 slovenialaisessa Interblockissa 31 sarjaottelua, joista kuusi maan pääsarjassa. Vuosina 2011–2015 hän edusti Olimpijaa 88:ssa Slovenian pääsarjan ottelussa, joissa hän teki 13 maalia. Helmikuussa 2015 Valenčič siirtyi Italian Lega Prossa pelaavaan Monzaan, jossa hän pelasi loppukauden aikana kuusi sarjaottelua ja teki yhden maalin. Kauden 2015–2016 Valenčič edusti Englannin kakkosliigassa pelaavaa Notts Countya, jossa hän pelasi yhdeksän sarjaottelua ja teki yhden maalin. Elokuussa 2016 Valenčič siirtyi Veikkausliigassa pelaavaan PS Kemiin. 9.7.2017 Valenčič siirtyi HJKhon.


title: Filip Valenčič

text: Valenčič pelasi vuosina 2008–2013 Slovenian ikäkausimaajoukkueissa yhteensä 19 ottelua, joissa hän teki kaksi maalia.


title: Harmaapussitiainen

text: Harmaapussitiainen ("Anthoscopus musculus") on pussitiaisten heimoon kuuluva varpuslintu.


title: Harmaapussitiainen

text: Harmaapussitiaista tavataan Itä-Afrikassa, ja sen levinneisyysalueen pinta-ala on noin 1 140 000 km. Lajin kanta on vakaa ja se on luokiteltu elinvoimaiseksi.


title: Guineanpussitiainen

text: Guineanpussitiainen ("Anthoscopus flavifrons") on pussitiaisten heimoon kuuluva varpuslintu.


title: Guineanpussitiainen

text: Guineanpussitiaista tavataan Afrikan länsi- ja keskiosissa, ja sen levinneisyysalueen pinta-ala on noin 1 190 000 km. Lajin kanta on vakaa ja se on luokiteltu elinvoimaiseksi.


title: Keltapussitiainen

text: Keltapussitiainen ("Anthoscopus parvulus") on pussitiaisten heimoon kuuluva varpuslintu.


title: Keltapussitiainen

text: Keltapussitiaista tavataan Afrikan länsi- ja keskiosissa, ja sen levinneisyysalueen pinta-ala on noin 1 980 000 km. Lajin kanta on vakaa ja se on luokiteltu elinvoimaiseksi.


title: La Cluse-et-Mijoux

text:
La Cluse-et-Mijoux on kunta itäisessä Ranskassa Doubsin departementissa Bourgogne-Franche-Comtén alueella.
Kunnan nähtävyyksiä on alun perin keskiaikainen linna "Fort de Joux". Se rakennettiin strategisesti tärkeälle paikalle suojaamaan Pontarlieriin johtavaa rotkoa. Linna rakennettiin 1000-luvulla, mutta sitä on paranneltu useasti. Vauban kehitti linnoitusta 1600-luvulla. Linna toimi myös vankilana. Siellä oli vankina muiden muassa vallankumouksellinen Mirabeau sekä Haitin vapauttaja Toussaint Louverture, joka kuoli vankilassa vuonna 1803.


title: Flying Tiger Linen lento 183

text: Flying Tiger Linen lento 183 oli Flying Tiger Linen rahtilento Bostonin Loganin kansainväliseltä lentoasemalta Chicagon kautta Burbankin Hollywood-Lockheed Air Terminaliin. 14. joulukuuta 1962 lennolla käytetty Lockheed L-1049H Super Constellation syöksyi maahan lähestymisen aikana. Kaikki viisi koneessa ollutta kuolivat. Kone syöksyi maahan asuinalueelle, jossa se tuhosi kaksi taloa ja vaurioitti yhdeksää asuin- sekä kahta teollisuusrakennusta. Asuinalueella kuolonuhreja tuli kolme.


title: Flying Tiger Linen lento 183

text: Sumuisessa säässä Burbankia lännestä lähestynyt kone syöksyi maahan noin kahden kilometrin päässä lentokentästä Vose Streetillä noin kello 22:10. Silminnäkijän mukaan kone kallistui äkkiä vasemmalle ja syöksyi nokka edellä maahan. Koneen tankeissa ollut polttoaine sytytti tulipaloja, ja koneen runko liukui maata pitkin 150 metriä törmäyskohdasta eteenpäin. Kaiken kaikkiaan vaurioita syntyi noin 350 metriä pitkälle ja 25 metriä leveälle alueelle. Koneen miehistön muodostivat kapteeni Karl Rader, perämies David Capro ja lentoinsinööri Jack Grey. Heidän lisäkseen lennolla oli kaksi matkustajaa, jotka kaikki menehtyivät turmassa. Monet alueen asukkaista loukkaantuivat koneen syöksyessä maahan, mutta vain kolme kuoli.


title: Flying Tiger Linen lento 183

text: Onnettomuustutkinnassa selvisi, että kapteeni kärsi sepelvaltimotaudista, joka oli riittävän vakava aiheuttaakseen toimintakyvyn menetyksen tai jopa kuoleman. Lisäksi Flying Tiger Linen koulutustiedoista selvisi, ettei perämies ollut tyydyttävästi todistanut kykyään suorittaa ILS-tarkkuuslähestymistä mittarilento-olosuhteissa. Tutkijat pitivät todennäköisenä, että kapteeni menetti toimintakykynsä lähestymisen ollessa kriittisessä vaiheessa, mikä johti hallinnan menetykseen, jota perämies ei saanut korjattua.


title: Elis Palander

text: Elias Lyonel (Elis Lionel) Palander (1. toukokuuta 1878 Sääminki – 3. heinäkuuta 1930 Kotka) oli suomalainen oppikoulunopettaja ja säveltäjä.


title: Elis Palander

text: Elis Palanderin vanhemmat olivat kirjakauppias, lehdenkustantaja Karl Otto Palander ja Katarina Johanna Nyroos. Hän pääsi ylioppilaaksi yksityistodistuksella Helsingin suomalaisesta yhteiskoulusta 1898 ja valmistui kansakoulunopettajaksi Sortavalan opettajaseminaarista 1901.


title: Elis Palander

text: Palander opetti ruotsin kieltä, laulua ja muita aineita Nurmeksen yhteiskoulussa 1903–1925 ja Haminan yhteiskoulussa 1925–1930. Nurmeksessa asuessaan Palander sävelsi kolme pienoisoopperaa "Edvi ja Elgiiva" (kantaesitetty kevättalvella 1911), "Joutsenluola" Carl Jonas Love Almqvistin tekstiin (kantaesitetty 1915) ja "Lemminkäinen" (kantaesitetty 1917). Hän sävelsi myös kantaatit yhteiskoulun uuden talon vihkiäisiin 10. joulukuuta 1905 ja Nurmeksen sankaripatsaan paljastustilaisuuteen 27. elokuuta 1921 sekä laulun "Me Karjalan lapsia laulavia" Iivo Härkösen sanoihin. Palander toimi Nurmeksessa myös kuoronjohtajana, kapellimestarina, urkurina, klarinetistina ja viulistina.


title: Elis Palander

text: Elis Palander oli naimisissa vuodesta 1902 Elin Lindbergin kanssa. Elis Palanderin nuorempi veli oli kantelemestari, trubaduuri ja kirjailija Olli (Otto) Isidor Palander, käytti nimeä Olli Suolahti.


DCLXVI – To Ride Shoot Straight And Speak The Truth, myös "DCLXVI: To Ride Shoot Straight And Speak The Truth", on ruotsalaisen metalliyhtye Entombedin vuonna 1997 julkaistu neljäs studioalbumi. DCLXVI on roomalainen luku, ja se tarkoittaa samaa kuin 666.


title: DCLXVI – To Ride Shoot Straight And Speak The Truth

text: "Metal Hammer" -lehti nimesi albumin vuoden 1997 toiseksi parhaaksi metallialbumiksi heti Feederin debyyttialbumi "Polythenen" jälkeen. AllMusicin Stephen Thomas Erlewine antoi arvostelussaan albumille kaksi ja puoli tähteä viidestä.


text: Albumin kappale ”To Ride, Shoot Straight and Speak the Truth” on myös Tony Hawk’s Underground -pelissä.


title: Denise Black

text: Denise Black (s. 16. maaliskuuta 1958 Emsworth, Hampshire, Englanti, Iso-Britannia) on brittiläinen näyttelijä. Hänet tunnetaan parhaiten rooleistaan ITV:n draamasarjoista "Coronation Street" (1992–1997, 2007, 2017) ja "Emmerdale" (2013, 2015–2017), sekä Channel 4:n draamasarjasta "Älä kerro äidille" (1999–2000), ja sen jatko-osassa "Cucumber" (2015).


title: Sallanches

text: Sallanches on kunta itäisessä Ranskassa Haute-Savoien departementissa Auvergne-Rhône-Alpesin alueella. Se sijaitsee Arvejoen varella, joka on Rhônen sivujoki.


title: Sallanches

text: Kunnan sijainti lähellä Mont Blancia, sekä seudulla olevien lukuisten laskettelukeskusten ansiosta on matkailu Sallanches'n tärkein elinkeino. Paikkakunnalla oleva suksitehdas valmistaa Dynastar merkkisiä suksia, joka on ainoa täysin ranskalainen suksivalmistaja.


title: Sallanches

text: Kunnan nähtävyyksiä on 1300-luvulta peräisin oleva linna "Château des Rubins". Linnassa on vuoriston luontokeskus "Centre de la Nature Montagnarde". Muita nähtävyyksiä ovat 1600-luvulta oleva kollegiaali Saint-Jacques sekä 1700-luvulta oleva Saint-Martinin silta.


title: Yves Robert

text: Yves Robert (19. kesäkuuta 1920 Saumur, Maine-et-Loire – 10. toukokuuta 2002 Pariisi) oli ranskalainen elokuvaohjaaja, -käsikirjoittaja ja -tuottaja sekä näyttelijä. Hän tuli tunnetuksi älykkäistä komediaohjauksista kuten "Pitkä vaalea mustakenkäinen" (1972) ja "Pusu" (1976) sekä sydämellisen nostalgisista lapsuuskuvauksista, kuten "Suuri nappisota" (1961) sekä Marcel Pagnolin muistelmiin perustuvat "Isäni kunnian päivä" ja "Äitini linna" (molemmat 1990).


title: Yves Robert

text: Yves Robert aloitti 12-vuotiaana kirjapainon latojana ja harrasti sen sivussa teatteria. Hän sai koulutusta näyttelijän työhön mutta laajensi pian elokuvien käsikirjoittamiseen ja tuottamiseen. 1960-luvun alussa tehty "Suuri nappisota" palkittiin Prix Jean Vigolla. Vuoden 1972 komedia "Pitkä vaalea mustakenkäinen", jonka Robert käsikirjoitti yhdessä Francis Veberin kanssa, sai Berliinissä Hopeisen karhun.


title: Yves Robert

text: Vuoden 1976 komediasta "Pusu" tehtiin Yhdysvalloissa 1984 uudelleenfilmatisointi "Unelmien nainen" (The Woman in Red), jonka on ohjannut Gene Wilder.


title: Cordon (Haute-Savoie)

text: Cordon on kunta itäisessä Ranskassa Haute-Savoien departementissa Auvergne-Rhône-Alpesin alueella.


title: Cordon (Haute-Savoie)

text: Kunnan alueella sijaitsevassa laskettelukeskuksessa on yhdeksän aloittelijoille sopivaa rinnettä sekä kuusi hissiä. Rinteille on ilmainen kuljetus.


title: Saudian lento 163

text: Saudian lento 163 oli Saudian reittilento Karachista Riadin kautta Jeddaan. 19. elokuuta 1980 lennolla käytetty Lockheed L-1011-200 TriStar syttyi tuleen pian noustuaan Riadin kansainväliseltä lentoasemalta. Lento palasi onnistuneesti Jeddaan, mutta kaikki 287 matkustajaa ja 14 miehistön jäsentä kuolivat tulipalossa ennen kuin kone ehdittiin evakuoida.


title: Saudian lento 163

text: Tapahtuma-aikanaan onnettomuus oli kuolonuhrien määrällä mitattuna historian toiseksi pahin yhden koneen onnettomuus Turkish Airlinesin lennon 981 jälkeen. Se on myös pahin L-1011 TriStar -koneelle sattunut onnettomuus ja Saudi-Arabian historian tuhoisin lento-onnettomuus.


title: Saudian lento 163

text: Onnettomuuskone oli Lockheed Aircraft Corporationin valmistama L-1011-200 TriStar (rekisteritunnus HZ-AHK, valmistenumero 1169). Se sertifioitiin 23. heinäkuuta 1979 ja toimitettiin uutena 21. elokuuta Saudialle, joka otti koneen käyttöön 28. elokuuta. Onnettomuuteen mennessä koneella oli lennetty 1 759 lentoa, joiden aikana sille oli kertynyt 3 023 lentotuntia. Sekä kone että sen Rolls-Royce RB-211-524 -moottorit olivat huollettu ajallaan, Saudian oman huolto-ohjelman mukaisesti.


title: Saudian lento 163

text: Saudi-Arabian ilmailuviranomaisten mukaan suurin osa 287 matkustajasta oli Saudi-Arabian ja Pakistanin kansalaisia. Matkustajista 82 oli noussut koneeseen Karachissa, ja heistä 32 oli iranilaisia pyhiinvaeltajia. Matkustajista neljä oli Yhdysvalloista ja neljä Yhdistyneestä kuningaskunnasta. Lisäksi lennolla kerrottiin olleen Etelä-Korean, Filippiinien, Bangladeshin, Egyptin ja Sudanin kansalaisia. Matkustajista 35 oli lapsia, joista 15 sylilapsia.


title: Saudian lento 163

text: Lennon miehistöä johti 38-vuotias saudiarabialainen kapteeni Mohammed Ali Khowyter. Hänellä oli 7 674 lentotunnin kokemus, joista 388 tuntia ja 38 minuuttia L-1011-koneella. Perämiehenä toimi 26-vuotias saudiarabialainen Sami Abdullah Hasanain, jonka 1 615 tunnin kokemuksesta 125 tuntia oli L-1011:llä. Hän oli saanut L-1011-tyyppikoulutuksen suoritettua vain 11 päivää ennen onnettomuutta. Lentoinsinöörinä oli 42-vuotias yhdysvaltalainen Bradley Curtis. Aiemmin kapteenina ja perämiehenä toimineella Curtisilla oli noin 850 tunnin kokemus lentoinsinöörinä, josta 157 tuntia L-1011:llä. Kaikkien kolmen koulutus, lupakirjat ja lääkärintodistukset olivat voimassa ja ajan tasalla. Matkustamohenkilökuntaan kuuluivat purseri sekä yhdeksän lentoemäntää ja stuertti.


title: Saudian lento 163

text: Kaikilla kolmella lentäjällä oli ollut urallaan vaikeuksia. Kapteeni Khowyterillä oli koulutuksessa huomattu olevan ongelmia poikettaessa normaalista toiminnasta. Hän oli hidas oppimaan, tarvitsi normaalia enemmän koulutusta ja hänellä oli vaikeuksia kertauskoulutuksessa. Perämies oli erotettu kesken koulutusohjelman hitaan edistyksen vuoksi ja otettu takaisin puolitoista vuotta myöhemmin. Lentoinsinööri Curtis puolestaan oli aloittanut uransa Saudialla kapteenina. Myöhemmin hänet siirrettiin perämieheksi, koska hänen suorituksensa simulaattoriharjoituksissa eivät olleet tyydyttäviä. Hän kuitenkin reputti myös perämiehenä tarkastuslennon, minkä seurauksena hänet siirrettiin pois lentotehtävistä. Hän kävi tämän jälkeen omalla kustannuksellaan lentoinsinöörin koulutuksen ja jatkoi lopulta Saudian palveluksessa lentoinsinöörinä.


title: Saudian lento 163

text: Lento 163 lähti Karachista kello 17.32 paikallista aikaa. Kaksi tuntia ja 34 minuuttia kestänyt lento sujui normaalisti, ja kone laskeutui Riadiin kello 18.06 paikallista aikaa. Jeddaan jatkavat matkustajat ja heidän laukkunsa kulkivat tullin läpi. Kone tankattiin ja lastattiin, ja jatkomatkustajat sekä Riadista mukaan tulevat matkustajat nousivat koneeseen. Lento lähti portilta kello 19.50 ja nousi ilmaan 20.08.


title: Saudian lento 163

text: Lento sai luvan nousta lentopinnalle 350 (35 000 jalkaa). Nousu sujui normaalisti, kunnes kuusi minuuttia ja 54 sekuntia lentoonlähdön jälkeen koneen peräosassa sijainneesta C-3-ruumasta tuli savuhälytys. Miehistöllä meni noin 4,5 minuuttia hälytyksen paikkansapitävyyden varmistamiseen. Kun kävi ilmi, ettei kyseessä ollut vikahälytys, kapteeni päätti palata Riadiin. Lentoinsinööri kävi matkustamossa tarkastamassa tilanteen. Palattuaan ohjaamoon kello 20.20.16 hän kertoi kapteenille, että matkustamossa palaa. Tässä vaiheessa kone oli 125 kilometrin päässä Riadista, 22 000 jalan korkeudessa. Perämies otti yhteyden lennonjohtoon, kertoi koneen palaavan takaisin ja ilmoitti matkustamon olevan tulessa.


title: Saudian lento 163

text: Lentoinsinööri lähti uudelleen matkustamoon katsomaan tilannetta, ja palattuaan noin kello 20.22 kertoi, että matkustamon takaosassa oli vain savua, mutta matkustajat alkoivat panikoida. Palon levitessä miehistö sai kello 20.24 jälkeen minuutin sisään kaksi uutta palohälytystä. Kello 20.25.26 kapteeni huomasi keskimmäisen moottorin kaasuvivun juuttuneen ja päätti, että moottori on sammutettava. Pian sen jälkeen yksi lentoemännistä tuli ohjaamoon kertomaan, että matkustamon takaosassa oli nyt savun lisäksi myös tulta. Miehistö ilmoitti tämän lennonjohdolle, joka kertoi paloautojen olevan valmiina odottamassa. Lentoemäntä palasi ohjaamoon kertomaan, ettei päässyt koneen toista oviparia taaemmas, koska käytävät olivat täynnä ihmisiä. Kello 20.27 matkustamohenkilökunta alkoi rauhoitella ihmisiä kuuluttamalla englanniksi, arabiaksi ja urduksi, että koneella ei ole hätää, kaikkien on pysyttävä rauhallisina ja istuttava paikoillaan.


title: Saudian lento 163

text: Kello 20.29 matkustamohenkilökunnan jäsen tuli ohjaamoon kertomaan, että matkustamon takaosa on täynnä savua. Perämies ehdotti, että keskimmäinen moottori sammutetaan loppulähestymisen aikana, ja kapteeni hyväksyi ehdotuksen. Kapteenilta kysyttiin, tulisiko matkustamo evakuioda, mutta hän ei vastannut. Lennonjohto antoi miehistölle laskeutumisluvan kello 20.30.48, minkä jälkeen kapteeni sammutti keskimoottorin. Laskuvalmistelujen aikana kapteenilta kysyttiin jälleen evakuoinnista, mutta hän ei edelleenkään vastannut. Loppulähestymisen aikana, kello 20.35, koneesta tuli uusi palohälytys, ja hydraulijärjestelmän paine alkoi laskea. Kello 20.36, hetkeä ennen laskeutumista, kapteeni käski sanomaan matkustamohenkilökunnalle, että konetta ei evakuoida.


title: Saudian lento 163

text: Kone laskeutui kello 20.36.24. Juuri ennen laskeutumista koneen perästä nähtiin tulevan savua, mutta tulta ei vielä näkynyt koneen ulkopuolella. Laskukiidon jälkeen kone rullasi kiitotien päähän asti, kääntyi rullaustielle ja pysähtyi kello 20.39.03, vasta kaksi minuuttia ja 39 sekuntia laskeutumisen jälkeen. Silminnäkijä, joka seurasi konetta autolla, kertoi nähneensä vasemman puolen ikkunoista liekkejä koneen takaosassa. Matkustamossa ei näkynyt liikehdintää. Koneen pysähdyttyä miehistö kertoi lennonjohdolle sammuttavansa moottorit ja aloittavansa evakuoinnin. Tulipalo voimistui ja koneen pyrstössä alkoi näkyä liekkejä. Kun lennonjohto kertoi tämän, koneesta vastattiin kello 20.40.33, että evakuointia yritetään. Tämä oli koneen viimeinen yhteydenotto lennonjohtoon. Koneen moottorit sammutettiin kello 20.42.18, kolme minuuttia 15 sekuntia koneen pysähtymisen jälkeen. Moottorien sammuttamisen jälkeen koneen alapuolelta siipien etupuolelta tuprahti savua. Alle minuutin kuluttua moottorien sammuttamisesta palomiehet näkivät savun nousevan koneen katosta keskimmäisen moottorin etupuolelta. Pian samassa kohdassa alkoi näkyä myös liekkejä.


title: Saudian lento 163

text: Palomiehet yrittivät avata ulkoapäin ensin vasemman puolen etuovea, mutta eivät onnistuneet. Oikean puolen etuovi taas oli sammutusvaahdon peitossa, eikä sen kahvaa löytynyt. Vasta kello 21.05 palomiehet saivat avattua oikean puolen toisen oven. Yksi palomiehistä huusi sisään, mutta vastausta ei kuulunut. Palo leimahti kello 21.08. Tuli tuhosi rungon yläosan koko koneen matkalta, ja aiheutti matkustamon ja ohjaamon lattian romahtamisen useasta kohtaa. Voimakkain palo oli ollut C-3-rahtitilan yläpuolella matkustamon vasemmalla sivulla, jossa lattiarakenteet olivat pahoin palaneet. Lisäksi lattiaan oli palanut suuri reikä koneen takakäymälöiden luona.


title: Saudian lento 163

text: Kaikki koneessa olleet kuolivat savun hengittämisen ja tulipalon seurauksena. Matkustajien ruumiista ei löytynyt merkkejä muista vammoista, kuten luunmurtumista. Ruumiita oli kasoittain avaamattomien ovien luona. Osa ruumiista oli kokonaan hiiltynyt, osassa ei näkynyt lainkaan palovammoja. Kapteenin, perämiehen ja lentoinsinöörin ruumiit olivat yhä istuimillaan ohjaamossa. Lentoinsinöörille sekä kymmenelle matkustamohenkilökunnan jäsenelle tehtiin ruumiinavaus. Näistä ruumiista otetuissa verinäytteissä hiilimonoksidisaturaatio vaihteli 42 prosentista 58 prosenttiin. Suurin osa ruumiista oli toisen oviparin etupuolella, eikä koneen takaosasta löydetty yhtäkään ruumista.


title: Saudian lento 163

text: Saudi-Arabia nimitti tutkinnan johtajaksi yhdysvaltalaisen ilmailukonsultin. Tutkinnassa avustivat Yhdysvaltain NTSB, Yhdistyneen kuningaskunnan AAIB, Lockheed ja Trans World Airlines. Onnettomuuden tutkinta keskittyi neljään osa-alueeseen: palon syttymissyy, miehistön toiminta, pelastushenkilöstön toiminta ja selviytymismahdollisuudet.


title: Saudian lento 163

text: Palon syttymissyyksi epäiltiin aluksi matkustajaa, joka olisi keittänyt itselleen teetä koneeseen salakuljettamallaan kaasukäyttöisellä keittimellä. Tämä ei onnettomuuden aikaan ollut epätavallista, ja koneen hylystä löytyikin kaksi kaasupoltinta. Tutkintalautakunta totesi kuitenkin, ettei palo voinut syttyä matkustamossa. Ensimmäinen hälytys tuli C-3-ruumasta, ja matkustamossa savua huomattiin olevan vasta viisi minuuttia myöhemmin. Savun leviämisen matkustamosta ruumaan todettiin olevan erittäin epätodennäköistä. Matkustamossa alkanut palo olisi lisäksi levinnyt paljon nopeammin, jos se olisi ollut riittävän voimakas polttamaan lattian puhki.


title: Saudian lento 163

text: Lautakunta sulki pois myös sen mahdollisuuden, että palo olisi syttynyt C-3-ruuman viereisessä välitilassa. Sieltäkään savu ei todennäköisesti olisi päätynyt ruumaan, ja alueen ylikuumenemisesta varoittava hälytys tuli vasta vähän ennen laskeutumista. Palo ei voinut alkaa myöskään ruuman takana, sillä sieltä palo olisi todennäköisesti levinnyt takakäymälöihin, eikä liekkejä olisi tällöin näkynyt matkustamon takaosan ikkunoista. Sieltäkään savu ei käytännössä olisi voinut päästä ruuman sisään.


title: Saudian lento 163

text: Todennäköisimmin palo sai alkunsa C-3-ruuman sisältä. Siitä, että matkustamon takaosassa havaittiin savua varsin pian palohälytyksen jälkeen, on päätelty, että palo syttyi melko lähellä ruuman kattoa ja poltti nopeasti sen puhki. Ruuman katon ja matkustamon lattian välissä on avoin tila, jota pitkin savu on päässyt koneen sivuille ja tuuletusritilöiden kautta matkustamoon. Todennäköisesti myös palo levisi matkustamoon ensin samaa reittiä ja poltti lattian puhki vasta myöhemmin. Ruumasta alkanut tulipalo selittäisi myös jumiutuneen moottorin, jonka kaasuvivun kaapeli kulki ruuman ja lattian välitilassa. Vaikka palon syttymispaikka saatiin rajattua tarkasti, syttymissyy ei selvinnyt tutkinnassa.


title: Saudian lento 163

text: Miehistön toiminta tulipalon varmistamisessa oli normaalia ja Saudian ohjeiden mukaista. Oikean tarkastuslistan löytämiseen tosin kului kolme minuuttia. Tämä johtui siitä, että Saudian ohjekirjoissa hätätoimenpiteet oli jaettu kolmeen osioon: toimintaan hätätilanteissa, toimintaan poikkeustilanteissa ja muihin. Miehistö etsi palohälytyksen tarkastuslistaa ensin poikkeustilanneosiosta, vaikka se oli hätätilanneosiossa. Osaltaan toimintaa hidasti myös lentoinsinöörin lukihäiriö.


title: Saudian lento 163

text: Sen jälkeen, kun kone kääntyi takaisin kohti Riadia, miehistön toiminta oli heikkoa. Kapteeni keskittyi täysin koneen lentämiseen, vaikka hän olisi voinut antaa ohjaamisen perämiehen tehtäväksi ja keskittyä itse tilanteen arviointiin. Lisäksi lentoinsinöörin toiminta saattoi hämmentää kapteenia. Hän toisteli jatkuvasti ”ei hätää, ei hätää”, vaikka tilanne oli vakava. Tämä saattoi olla osasyynä siihen, ettei kapteeni suhtautunut tilanteeseen sen vaatimalla vakavuudella. Tästä huolimatta kapteeni sai useita merkkejä siitä, että koneessa paloi. Hänen olisi pitänyt ohjeistaa matkustamohenkilökuntaa valmistautumaan evakuointiin heti laskeutumisen jälkeen, ja käskeä sekä matkustamo- että ohjaamomiehistöä käyttämään happinaamareita tarvittaessa. Perämies taas ei tuonut itseään esille tai tarjonnut apuaan kapteenille. Matkustamohenkilökunta puolestaan toimi tänä aikana esimerkillisesti. He yrittivät sammuttaa tulipaloa, tekivät parhaansa matkustajien rauhoittelemiseksi, yrittivät saada kapteenin ymmärtämään tilanteen vakavuuden ja kysyivät toistuvasti, tuleeko kone evakuoida. Laskeutumisen jälkeen kapteenin olisi tullut pysäyttää kone niin pian kuin mahdollista ja aloittaa evakuointi välittömästi. Sen sijaan hän rullasi kiitotien päähän asti ja kääntyi vielä pois kiitotieltä. Välittömällä pysäyttämisellä aikaa olisi säästynyt noin kaksi minuuttia.


title: Saudian lento 163

text: Mahdollisena syynä sille, ettei ovia avattu, pidettiin aluksi paineistusta. Jos kone olisi ollut paineistettu, ovien avaaminen olisi ollut mahdotonta. Tutkijat kuitenkin totesivat, että laskeutumisen aikana kone ei ollut paineistettu, tai ainakin mahdollinen paine-ero matkustamon ja ulkoilman välillä oli pieni. Sen ei olisi pitänyt estää ovien avaamista. Hetkeä ennen laskeutumista kapteeni sanoi ohjaamossa, ettei konetta evakuoida, mutta ei ole varmaa, välitettiinkö käsky eteenpäin. Saudian matkustamohenkilökunnalla oli oikeus päättää tarvittaessa itse evakuoinnista, mutta kapteeni esti tämän pitämällä moottorit käynnissä. Ovien avaamisen saattoivat estää myös panikoivat matkustajat, jotka oville rynnätessään painautuivat ovia vasten niin, ettei niitä saatu liikutettua sisäänpäin avaamisen vaatimia muutamaa senttiä. Tutkijoiden mukaan on kuitenkin todennäköisempää, että tulipalo johti miehistön toimintakyvyn menetykseen moottorien sammuttamisen jälkeen, mutta ennen evakuoinnin aloittamista. Evakuointikäskyä ei todennäköisesti edes ehditty antaa.


title: Saudian lento 163

text: Riadin lentoaseman pelastushenkilöstön toiminta oli riittämätöntä ja epäorganisoitua. Heillä ei ollut oikeanlaisia suojavarusteita eikä työkaluja. Heitä ei ollut koulutettu avaamaan L-1011:n ovia eikä edes sammuttamaan tulipaloja. Palomiesten olisi pitänyt avata ovet välittömästi koneen pysähdyttyä. Alussa heidän viivyttelynsä oli selitettävissä sillä, että koneen moottorit olivat yhä käynnissä eikä heillä ollut suoraa yhteyttä miehistöön. Lautakunta totesi kuitenkin, että 26 minuuttia on liian pitkä aika koneen pysähtymisestä ovien avaamiseen.


title: Saudian lento 163

text: Koneessa olleet menehtyivät savun hengittämiseen tai hapen puutteeseen. Miehistön jäsenistä kukaan ei käyttänyt happinaamaria, mistä lautakunta päätteli koneessa olleiden menettäneen tajuntansa ennen kuin savua oli koneessa suuria määriä. Tajunnan menettäminen johtui lautakunnan mukaan joko myrkyllisten palokaasujen hengittämisestä tai leimahduksesta, joka kulutti nopeasti lähes kaiken hapen koneen sisältä.


title: Saudian lento 163

text: Savun havaitsemisesta laskeutumiseen kuluneena aikana matkustajat altistuivat lievälle, käytännössä merkityksettömälle hapenpuutteelle sekä kasvavalle määrällä hiilimonoksidia ja muita palokaasuja. Altistus ei kuitenkaan ollut riittävän suuri vaikuttamaan matkustajien toimintakykyyn. Laskeutumisen jälkeen olosuhteet huononivat nopeasti. Kapteenin viivyttely tässä vaiheessa johti siihen, että koneessa olleisiin kohdistunut vaara paheni nopeasti. Tutkinnan perusteella onnettomuudesta olisi ollut täysin mahdollista selvitä hengissä. Kapteenin viivyttely, evakuointikäskyn antamatta jättäminen ja pelastushenkilöstön tehoton toiminta johtivat kuitenkin siihen, ettei kukaan selvinnyt elossa.


title: Saudian lento 163

text: Saudi-Arabiassa vuonna 1980 asunut Michael Busby julkaisi vuonna 2010 oman teoriansa siitä, miksi konetta ei evakuoitu. Hänen teoriansa perustuu Saudian työntekijöiltä kuultuihin seikkoihin sekä siihen, mitä hän itse turmapäivänä näki. Hänen mukaansa evakuoinnin esti Saudi-Arabian kuningasperheen Boeing 747 -yksityiskone, joka rullasi kentällä juuri lennon 163 tullessa laskuun. Myös virallisen tutkintaraportin silminnäkijälausunnossa vahvistetaan kuninkaan 747:n olleen lähdössä lentoon. Busbyn mukaan kuninkaan yksityiskoneen ollessa liikkeellä kaikkien ajoneuvojen ja muiden lentokoneiden tuli pysyä paikallaan. Sääntöä rikkovia lentäjiä rangaistiin jopa vuosien vankeustuomioilla. Busby väittikin, että evakuointia ei aloitettu, koska lennon 163 lentäjät halusivat välttää vankeustuomion. Teoria on kuitenkin kyseenalainen, sillä pelastusajoneuvojen tiedetään ajaneen lennon 163 perässä, toisin kuin Busby väittää.


title: Saudian lento 163

text: Tutkintalautakunta antoi useita suosituksia Saudialle liittyen lentäjien koulutukseen ja matkatavaroiden käsittelyyn ja tarkastamiseen. Lentäjien koulutuksessa kehotettiin painottamaan ripeää toimintaa hätätilanteissa, erityisesti tulipalon sattuessa. Lautakunta kehotti Saudiaa lopettamaan jo kertaalleen koulutuksesta erotettujen lentäjien ottamista uudelleen koulutusohjelmaan sekä luomaan järjestelmän, joka varmistaisi, ettei samaan miehistöön satu sekä kokematonta kapteenia että kokematonta perämiestä. Lisäksi lautakunta suositti, että sekaannusten ja viivästysten välttämiseksi Saudia selkeyttää sekä hätätilanteiden että normaaliolosuhteiden toimintaohjeita ja tarkastuslistoja korostaen erityisesti mahdollisimman nopeaa evakuointia. Matkatavaroiden suhteen lautakunta suositti, että Saudia valvoo käsimatkatavaroiden tarkastusta lähtöselvityksen yhteydessä ja suorittaa lisäksi pistotarkastuksia ruumaan meneviin matkalaukkuihin ja rahtiin. Lisäksi aulakuormaajia kehotettiin valvomaan ja opastamaan, jotta nämä tietäisivät ja huomaisivat paremmin ruumaan kuulumattomat esineet. Saudian lisäksi suosituksia annettiin myös Saudi-Arabian lentokenttäpalokunnille, jotka nostivat onnettomuuden jälkeen tasoaan ICAO:n vaatiman tason yläpuolelle.


title: Saudian lento 163

text: Suosituksien seurauksena Saudia kävi läpi hätätilanteiden tarkastuslistat, paransi evakuointikoulutusta sekä tutki koulutusohjelmaansa ja korjasi sen puutteet. Yhtiön lentäjien koulutustiedot siirrettiin tietokoneelle, josta niihin oli helpompi päästä käsiksi ja arvoida yksittäisten lentäjien koulutuksen edistyminen. Lisäksi yhtiön L-1011-laivaston C-3-ruumien paloeristystä parannettiin.


title: Saudian lento 163

text: Tutkintalautakunnan suositusten lisäksi Yhdysvaltain ilmailuviranomainen FAA kehitti uuden tavan testata rahtitilojen palonkestävyyttä ja NTSB suositti, että matkustajakoneissa käytettävät käsisammuttimet korvataan halonisammuttimilla.


title: Saudian lento 163

text: Onnettomuudessa kuolleen yhdysvaltalaispariskunnan perikunta vaati miljoonien dollarien vahingonkorvauksia. He nostivat kanteen Saudiaa, Lockheedia ja Trans World Airlinesia vastaan 16. lokakuuta 1980. Lockheedia syytettiin useista onnettomuuteen vaikuttaneista seikoista, kuten materiaaleista, joista vapautuu vaarallisia palokaasuja sekä riittämättömästä alkusammutusvälineiden määrästä koneessa. Saudian henkilökuntaa syytettiin törkeästä huolimattomuudesta. Kanteessa väitettiin, että miehistön jäsenet eivät olleet käyttäneet alkusammutusvälineitä oikein eivätkä seuranneet vakiintuneita hätätilannekäytäntöjä. Kolmantena vastaajana oli Trans World Airlines, joka vastasi Saudian lentäjien kouluttamisesta ja valvoi huolto-ohjelman toteutumista. Myös sitä syytettiin huolimattomuudesta. Liittovaltion tuomioistuin Columbian piirikunnassa hylkäsi kanteen 20. toukokuuta 1982.


title: Afrikanpussitiaiset

text: Afrikanpussitiaiset ("Anthoscopus") on pussitiaisten heimoon kuuluva varpuslintusuku. Afrikanpussitiaisten sukuun kuuluu BirdLife Suomen mukaan kuusi lajia:


title: Tiedontarve

text: Tiedontarve (engl. information need) on tiedonhankintatutkimuksessa käytetty käsite ja yksi tiedonhankintatutkimuksen osa-alue. Tiedontarve määritellään yksilölliseksi ilmiöksi, joka voidaan nähdä ns. “aukkona” tiedonhakijan tietämyksessä ja jonka muodostumiseen vaikuttavat esimerkiksi tiedonhakijan ennakkotietämykset sekä arvot. Kuten tiedonhankintaan yleisesti, myös tiedontarpeisiin liittyy kognitiivisia, affektiivisia (tunnelähtöisiä) ja tilannesidonnaisia tekijöitä.


title: Tiedontarve

text: Käsitteen määrittely ja rajaaminen on osoittautunut vaikeasti hahmoteltavaksi useiden näkökulmien vuoksi. Myös termien tieto ja tarve määrittelemisen vaikeudet monimutkaistavat tiedontarve-käsitteen määrittelyä.


title: Tiedontarve

text: Tiedontarpeen käsitettä on ollut vaikea määritellä yksiselitteisesti, sillä jo sen osakäsitteiden tieto ja tarve määrittelyssä on perinteisesti ollut ongelmia. Tietoa käytetään usein synonyyminä informaatiolle ja tietämykselle, vaikka informaatiotutkimuksessa näiden termien välillä nähdään yleensä joitakin eroja. Tiedon ajatellaan kehittyvän vastaanotettua informaatiota tulkitsemalla ja tietämys on laajempi ymmärrys tiedoista.


title: Tiedontarve

text: Tarve-käsitteestä puhuttaessa esiin on puolestaan noussut sen sukulaistermit, kuten halu ja motiivi. Derrin (1983) määrittelee käsitteiden “tiedonhalu” ja “tiedontarve” eron siten, että kyseessä on tiedontarve, jos tiedontarpeeseen yhdistettävä tieto on jollain tavalla merkityksellistä tiedontarvitsijalle ja jos tieto on jollain tavalla tarkoituksenmukaista. Jos vain toinen ehto toteutuu, kyseessä on “tiedonhalu”. Tiedontarpeen suhde yleisen tason tarveteorioihin kuten Maslowin tarvehierarkiaan on myös mietityttänyt tutkijoita. Tiedontarpeiden voidaan esimerkiksi ajatella liittyvän muihin tarpeisiin ja niiden tyydyttämiseen, mutta tällöin tiedonhankinnan herättäjänä toimisivatkin esimerkiksi perustarpeet, kuten nälkä.


title: Tiedontarve

text: Ensimmäinen yritys mallintaa informaatiokäyttäytymistä ja siten myös tiedontarpeita teoreettisesti on William Paisleyn vuonna 1968 esittämä systeemimalli. Mallissa lähtökohtana on henkilö, erityisesti tiedonhankkijana oleva tutkija, johon vaikuttavat tietyt tekijät (työryhmä, organisaatio, invisible college, viiteryhmä, ammattikunta, poliittinen järjestelmä, formaalit informaatiojärjestelmät, kulttuuri-, oikeus- ja talousjärjestelmä). Paisleyn mukaan tiettyjen tekijöiden vaikutus on suurempi kuin toisten. Mallia on kritisoitu esimerkiksi siitä, ettei se erittele eri tekijöiden vaikutuksia tai ota huomioon kaikkia vaikuttavia tekijöitä. Thomas J. Allen loi 1969 oman systeemimallinsa muokkaamalla Paisleyn mallia yhdistelemällä henkilöön vaikuttavia tekijöitä. Sekä Paisleyn, että Thomas Allenin mallissa määritellään siis tiedontarpeisiin vaikuttavia tekijöitä, muttei sitä, mistä tiedontarpeet johtuvat.


title: Tiedontarve

text: Bryce L. Allenin jäsennyksen (1996) mukaan tiedontarve on tilannelähtöinen ilmiö. Hänen mukaansa tiedontarvetta ilmenee, kun jossakin tilanteessa ei ole yhtä ilmeisesti parasta vaihtoehtoa. Tästä seuraa, että yksilöiden on tulkittava tilannetta uudelleen ja määritettävä uudenlainen toimintatapa tilanteeseen. Uuden toimintatavan muotoiluun sisältyy kognitiivisia prosesseja, kuten oppimista ja ongelmanratkaisua. Tiedontarve voi olla havaittavissa näiden prosessien aikana. Kognitiivisiin prosesseihin kuitenkin ryhdytään vain jos on pakko, sillä jos tilanteessa on olemassa vain yksi menettelytapa, joka on selvästi muita parempi, ei tiedontarvetta herää.


title: Tiedontarve

text: Gernot Wersigin viitekehyksessä käsitellään ammatillisen tiedon tarvitsijan tiedontarpeita, jotka muovautuvat sekä työntekijän yksilöllisistä tarpeista että työtehtävän vaatimuksista. Viitekehyksessä esitellyt työtehtävän tiedontarpeet voivat olla aktuaalisia, faktisia tai potentiaalisia, riippuen niiden yhteydestä tehtävän tekijään.


title: Tiedontarve

text: Viitekehyksessä esitettyjä tiedontarpeita seuraten Wersig määrittelee tarpeet myös kolmeen erilaiseen tyyppiin: potentiaaliseen, objektiiviseen ja subjektiiviseen. Määritelmässä potentiaalinen tiedontarve suuntautuu tietoihin, joita tehtävän suorittaminen vaatii työntekijän esitiedoista riippumatta ja joista työntekijä voi saada tietoa. Faktisista informaatiovaatimuksista, joista työntekijä voi tulla tietoiseksi, määräytyy puolestaan objektiivinen tiedontarve. Niiden tietojen ryhmään, joiden avulla työntekijä olettaa saavansa tehtävän suoritettua, kohdistuu Wersigin mukaan subjektiivinen tiedontarve.


title: Tiedontarve

text: Brenda Dervinin jo 1970-luvulta lähtien kehitteillä olleessa Sense-Making-teoriassa tiedontarve syntyy, kun henkilö kohtaa tilanteen, jossa hänen pitää merkityksellistää toimintansa uudelleen aiempien merkitysten ollessa puutteellisia tai muuten toimimattomia. Yksilö ikään kuin kohtaa kognitiivisen kuilun, “gap”, jolla viitataan tiedontarpeeseen. Tiedontarpeet pysäyttävät henkilön ja laittavat tämän miettimään toiminnan uutta merkitystä. Nicholas J. Belkinillä on ollut samantyylinen käsitys tilanteesta, jossa henkilö tarvitsee lisää tietoa. Hänen mallissaan tiedontarvetta vastaava käsite on ASK eli anomalous states of knowledge, anomaalinen tiedontila.


title: Tiedontarve

text: Tom D. Wilson teki 1980-luvun alussa empiiristä tutkimusta sosiaalivirastoissa työskentelevien ihmisten tiedontarpeista ja tiedonhankinnasta. Hänen kehittämänsä mallin ensimmäinen versio julkaistiin vuonna 1981. Wilson ei ensimmäisessä mallissaan hyväksy termin “tiedontarve” käyttöä, vaan hänen mukaansa pitäisi puhua “tiedonhankinnasta tarpeiden tyydyttämiseksi”(information seeking towards the satisfaction of needs). Tarpeet hän jakaa kolmeen kategoriaan:Näiden perustarpeiden tyydyttäminen saattaa johtaa tiedonhankintakäyttäytymiseen.


title: Tiedontarve

text: 1990-luvun puolivälissä Wilson laajensi malliaan informaatiokäyttäytymisen yleiseksi malliksi. Wilson ei uudessa mallissaan enää korosta perustarpeiden tyydyttämistä ja hyväksyy tiedontarve-käsitteen. Mallin tarkastelun lähtökohtana on tietoa tarvitseva henkilö tietyssä kontekstissa. Keskeisenä tekijänä on tiedontarve ja sen liikkeellepanevat tekijät, sekä tekijät jotka vaikuttavat siihen, miten henkilö reagoi tarpeen havaitsemiseen.


title: Tiedontarve

text: Ammatillisia tiedontarpeita muodostavat erilaiset työtehtävät ja tilanteet, joista suoriutuakseen työntekijän täytyy etsiä uutta tietoa. Ammatillisessa tiedontarpeessa tuloksekkain tapa olisi tarkastella tiedontarpeen suhdetta työhön sisältyvien muiden ominaisuuksien kuten työntekijöiden, työympäristön, erilaisten tilanteiden ja työtehtävien kanssa. William Paisley luokittelee ammatillisia tiedontarpeita luovia tilanteita niiden toimintojen mukaan viiteen eri tilanteeseen: oppimistilanne, päätöksentekotilanne, ongelman ratkaisutilanne, laskelmointitilanne, varmistustilanne.


title: Tiedontarve

text: Arkielämän ei-ammatillisen tiedontarpeen kontekstina ovat työn ulkopuoliset toiminnot, esimerkiksi vapaa-aika. Ei-ammatillisen tiedon tarpeet ovat hyvin heterogeenisiä.Työn ulkopuolella nousevat ongelmat liittyvät kuitenkin useimmiten harrastuksiin, kotitöihin ja asumiseen, terveyteen, opiskelu- ja työpaikkaan sekä tavaroiden ja palvelujen hankkimiseen.


title: Tiedontarve

text: Ei-ammatillisen tiedontarpeen osa-alueita on selvitetty esimerkiksi yhdessä klassisista arkielämän tiedontarpeen tutkimuksista. E.S Warnerin, A.D Murrayn ja V.E Palmourin 1973 tekemässä tutkimuksessa tutkittiin suurkaupungin asukkaiden tiedontarpeita ja heidän tapojaan hankkia tietoa arkielämän ongelmien ratkaisemiseksi. Tutkimuksessa kiinnitettiin erityistä huomiota vähävaraisiin ihmisiin ja heidän tiedonhankintansa esteisiin. Warner, Murray ja Palmour kiteyttivät havaintonsa neljäksitoista tiedontarvealueeksi: naapurisopu, kuluttaja-asiat, asuminen, kotitalous/kotityöt, henkilökohtainen turvallisuus ja rikollisuus, koulutus, työpaikan löytäminen, liikenne, terveydenhoito, virkistys, raha-asiat, oikeudelliset kysymykset, eri palveluja koskeva neuvonta ja sekalaiset tiedontarpeet.


title: Tiedontarve

text: Tiedontarvetta on jäsennetty myös sen kohdentuneisuuden kautta. Kohdentuneisuuden perusteella se jaetaan erään jaottelun mukaan orientoivaan ja ongelmalähtöiseen/praktiseen tiedontarpeeseen. Orientoiva tiedontarve ilmenee tarpeena hankkia tietoa laajemmin jostakin aiheesta ja yleisempänä tarkkailuna. Ongelmalähtöisissä tiedontarpeissa tarpeen synnyttää jokin tietty ongelma tai tehtävä. Sitä voi havaita sekä ammatillisen- että arkielämän tiedonhankinnan yhteydessä.


title: Tiedontarve

text: Robert S. Taylor tutki vuonna 1968 julkaisemassaan tutkimuksessa kirjastohenkilökunnan ja yksilön välistä keskustelua. Taylor on havaintojensa perusteella jäsentänyt yksilön tiedontarpeet neljään tasoon artikuloitavuuden mukaan. Näitä tasoja ovat ydintarve, tietoinen tarve, muotoiltu tarve ja kompromissitarve.


title: Kaulauslauta

text: Kaulauslauta ja -tukki ovat käsityökaluja, joita käytettiin ennen mankelin yleistymistä liinavaatteiden "kaulaamiseen" () eli mankeloimiseen sileäksi pesun jäljiltä. Kaulauslautaa kutsutaan myös kauluulaudaksi sekä Karjalassa nimillä "rullookarttu" ja "kataipaalikka". Nykyisin ainakin antiikinkeräilijät käyttävät myös sanaparia "mankelilauta ja -pölkky".


title: Kaulauslauta

text: Kaulauslauta on vajaan metrin pituinen suora tai pohjasta hieman kupera leveähkö (n. 12 cm) lauta, jonka yläpintaan on Länsi-Suomessa ja Ruotsissa kiinnitetty ovenkahvan kaltainen kädensija, joskus myös toiseen päähän nuppi kuten höylässä. Itä-Suomessa kädensija on laudan pään kavennettu jatke kuten pyykkikartussa, ja laudan pohja on usein hammastettu laudan poikki menevin urin paremman pidon aikaansaamiseksi. Sekä vanhimmat, 1600-luvulta peräisin olevat kaulauslaudat, sekä uusimmat teollisesti valmistetut ovat kuitenkin sileäpohjaisia. Itäsuomalainen hammastettu malli levisi 1800-luvulla länteen, muun muassa Sammattiin ja Vähäänkyröön saakka. Kaulauslaudat olivat suosittuja sulhasten tekemiä morsiuslahjoja, joiden yläpintaan kaiverrettiin usein koristeluja. Kädensija veistettiin usein hevosen muotoiseksi.


title: Kaulauslauta

text: Kaulauslaudan vastakappale on pyöreäprofiilinen kaulaustukki, jonka pituus on yleensä 50–60 senttimetriä ja halkaisija noin 4–6 senttimetriä. Hieman kostea, viikattu ja vedetty lakana kiedotaan tiukasti kaulaustukin ympärille (pienemmät ja hauraat tekstiilit mankeliliinaa vastaavan kaulausliinan suojaan) ja tukki asetetaan puhtaalle pöydälle tai penkille. Kaulauslaudalla painetaan kaulaustukkia penkkiä tai pöytää vasten ja aletaan vierittää sitä edestakaisin. Kun vaate on silinnyt, tukki vedetään vaatteen sisältä. Jäljelle jäänyt lakanarulla voidaan painaa kaulauslaudalla pöytää vasten litteäksi. Sitten se kääritään säilytykseen tai laitetaan vielä kuivumaan ilmavasti.


title: Samsung Galaxy J5 (2016)

text: Samsung Galaxy J5 (2016) on Samsungin 1. huhtikuuta 2016 julkaisema älypuhelin, jossa on esiasennettuna Android 6.0 Marshmallow -käyttöjärjestelmä.


title: Samsung Galaxy J5 (2016)

text: Samsung Galaxy J5 (2016) -älypuhelimessa on 5,2-tuumainen näyttö HD-resoluutiolla.


title: Samsung Galaxy J5 (2016)

text: Laitteessa on Qualcomm Snapdragon 410 8916 neliydinprosessori. Laitteessa on 2 gigatavua keskusmuistia ja 16 gigatavua sisäistä muistia. Puhelimen muisti on laajennettavissa enintään 128 gigatavun microSD-kortilla.


title: Samsung Galaxy J5 (2016)

text: Laitteessa on 13 megapikselin takakamera. Etukameran tarkkuus on 5 megapikseliä, jonka lisäksi siinä on myös LED-salama.


title: Samsung Galaxy J5 (2016)

text: Videokuvaus voidaan tehdä 1080p (Full HD) -resoluutioilla 30 fps.


title: Samsung Galaxy J5 (2016)

text: Julkaisuhetkellä laitteessa oli esiasennettuna Android 6.0 Marshmallow. Myöhemmin laitteeseen on tullut päivitys Android 7.1 Nougat -versioon.


title: Johan Ismael Tamsén

text: Johan Ismaël Tamsén (8. toukokuuta 1837 Tampere – 5. joulukuuta 1898 Pori) oli suomalainen opettaja ja päätoimittaja.


title: Johan Ismael Tamsén

text: Tamsénin vanhemmat olivat satulaseppä Fredrik Tamsén ja Johanna Rosengren. Hän pääsi ylioppilaaksi Porvoon lukiosta 1860 ja valmistui Helsingin yliopistosta filosofian kandidaatiksi 1865, opettajakandidaatiksi 1866 ja filosofian maisteriksi 1869.


title: Johan Ismael Tamsén

text: Tamsén toimi Porin yläalkeiskoulussa ja ruotsalaisessa lyseossa latinan kielen kollegana 1878–1893 jääden sitten lakkautuspalkalle. Hän oli myös koulun vt. rehtorina ja toimi lisäksi säästöpankin johtajana ja painoasiamiehenä Porissa. Tamsén oli "Satakunta"-lehden (Satakunnan Kansa-lehden edeltäjä) ensimmäinen päätoimittaja 1873–1879.


title: Pyykkikarttu

text: Pyykkikarttu eli pesukarttu on käsin tapahtuvassa pyykin pesussa käytettävä työkalu, jolla hakataan pyykkipadasta nostettuja vaatekappaleita pyykkipenkkiä tai rantakiveä vasten. Pyykkikarttua voidaan käyttää sekä pesu- että huuhteluvaiheessa tehostamaan veden vaihtumista tekstiilikudoksen sisällä.


title: Pyykkikarttu

text: Pyykkikarttu on noin metrin mittainen puunuija, jossa on litteä lapa ja toisessa päässä kädensija. Kartut olivat suosittuja sulhasen tekemiä morsiuslahjoja, ja usein ne koristeltiin puukaiverruksin.


title: Pyykkikarttu

text: Pyykkikarttua on kutsuttu Länsi-Suomessa nimellä "kurikka" ja Päijät-Hämeessä ja Kymenlaaksossa nimellä "tapuin". Karjalassa sen nimiä ovat "paalikka" ja "pulikka".


title: Pyykkikarttu

text: Nykyajan lapsille pesukarttu on tullut tutuksi Mauri Kunnaksen Koiramäki-kirjoista, joissa Heta pesee sen avulla pyykkiä.


title: Volmari Kanninen

text: Volmari (Wladimir) Kanninen (sukunimi vuoteen 1886 "Kannin", 31. lokakuuta 1860 Käkisalmi – 10. syyskuuta 1942 Helsinki) oli suomalainen todellinen valtioneuvos ja ennakkosensuurista vastanneen painoasiain ylihallituksen päällikkö.


title: Volmari Kanninen

text: Kannisen vanhemmat olivat kauppias Kapiton Kannin ja Aleksandra Volkov. Hän pääsi ylioppilaaksi Viipurin lyseosta 1881 ja valmistui Helsingin yliopistosta filosofian kandidaatiksi ja maisteriksi 1886.


title: Volmari Kanninen

text: Kanninen oli venäjän kielen opettajana useissa kouluissa. Hän oli Helsingin suomalaisen normaalilyseon kollegana vuodesta 1888 alkaen. Kanninen oli mukana perustamassa Suomen Urheilulehteä vuonna 1898 ja oli lehden toimittajana vuoteen 1899 saakka. Painoasiain ylihallituksen päällikkönä Kanninen oli 1905–1917.


title: Volmari Kanninen

text: Kanninen toimi Suomen Kennelklubin varapuheenjohtajana ja hän toi 1890-luvulla Suomeen ensimmäisen venäjänvinttikoiran eli borzoin.


title: Volmari Kanninen

text: Kanninen oli naimisissa vuodesta 1887 Maria Kudinowin kanssa.


title: Volmari Kanninen

text: Nimellä "V. Kanninen":


title: Soumitra Chatterjee

text: Soumitra Chatterjee (s. 19. tammikuuta 1935 Krishnagar, Bengali, Brittiläinen Intia) on intialainen näyttelijä. Hänet tunnetaan parhaiten yhteistyöstään tunnetun bengalielokuvaohjaajan Satyajit Rayn kanssa.


title: Fiat Tempra

text: Fiat Tempra on Fiatin vuosina 1990–1996 valmistama keskiluokan automalli, joka perustui Fiat Tipoon. Temprat olivat sedan- ja farmarikorisia, kun taas Tipo oli korimalliltaan hatchback. Ainoastaan Brasiliassa oli saatavana kaksiovinen sedan. Markkinoille tullessaan Tempra korvasi Fiat Regatan, ja seuraajaksi tuli Fiat Marea. Tempran farmarimallista tehty pakettiautoversio oli nimeltään Fiat Marengo.


title: Fiat Tempra

text: Fiat Tempra esiteltiin Geneven autonäyttelyssä 1990. Tipon tavoin malliin oli saatavana digitaalinen mittaristo. Moottorivalikoimassa olivat aluksi 1,3- (76 hv), 1,6- (84 hv) ja 1,8-litraiset (109 hv) bensiinimoottorit sekä 1,9-litrainen diesel vapaasti hengittävänä (65 hv) tai turboahdettuna (90 hv) versiona. Jo esittelyvuoden aikana tuli myös 2,0-litrainen (113 hv) bensiiniturbo, jossa oli katalysaattori ja polttoaineen suihkutus. Vuonna 1992 bensiinimoottorit muuttuivat suihkutustyyppisiksi ja saivat katalysaattorit.


title: Fiat Tempra

text: Vuonna 1991 2,0-litraisen bensiinimoottorin yhteyteen tuli saatavaksi nelivaihteinen automaattivaihteisto, ja samalla moottorilla varustetut farmarit sai jatkuvalla nelivedolla. Nelivetomallissa oli levyjarrut kaikissa pyörissä ja ABS-järjestelmä vakiovarusteena.


title: Fiat Tempra

text: Tempra sai vuonna 1993 samaan aikaan Tipon kanssa pienen kasvojenkohotuksen, johon kuului muun muassa uudenlainen etusäleikkö. Turvallisuutta parannettiin sivutörmäyssuojilla ja vahvistetulla korirakenteella. Osaan malleista tuli myös kuljettajan turvatyyny ja ABS-jarrut vakiovarusteiksi. Vuotta myöhemmin esiteltiin 1,6-litrainen (90 hv) monipistesuihkutusmoottori.


title: Koo!

text: Koo! on levy-yhtiö Woimasoinnun ja ramopunk.comin 10-vuotisjuhlalevysarjan kolmas osa, joka julkaistiin 19. huhtikuuta 2012. Kaikki kappaleet ovat aiemmin julkaisemattomia.


title: Koo!

text: EP:n on masteroinut Tuomo Valtonen ja sen kannet on toteuttanut Jyrki Salmijärvi.


title: Kaa!

text: Kaa! on levy-yhtiö Woimasoinnun ja ramopunk.comin 10-vuotisjuhlalevysarjan toinen osa, joka julkaistiin 8. maaliskuuta 2012. Vähittäismyynnin lisäksi albumia jaettiin aikoinaan Woimasoinnun levykerhoon liittyneille. EP:n on masteroinut Tuomo Valtonen ja sen kannet on toteuttanut Jyrki Salmijärvi.


title: Yy!

text: Yy! on levy-yhtiö Woimasoinnun ja ramopunk.comin 10-vuotisjuhlalevysarjan ensimmäinen osa, joka julkaistiin 18. helmikuuta 2012. Albumia jaettiin vähittäismyynnin lisäksi aikoinaan Woimasoinnun levykerhoon liittyneille. EP:n on masteroinut Tuomo Valtonen ja sen kannet on toteuttanut Jyrki Salmijärvi.


title: Kruununtavoittelija

text: Kruununtavoittelija on henkilö, joka pyrkii saamaan vallan kruununperimisjärjestykseen perustuvassa monarkiassa, oli kyseessä sitten itsenäinen valtakunta tai autonomisesti hallittu vasallivaltio tai vasallikunta. Tavallisesti kruununtavoittelija on edesmenneen monarkin jälkeläinen tai sukulainen, joka tavoittelee valtaistuinta. Joissakin tapauksissa kruununtavoittelija on aiempi monarkki, joka on joutunut luopumaan vallasta syystä tai toisesta, mutta joka on uudistanut vaatimuksensa päästä valtaistuimelle. Monarkioissa laillisiksi kruununtavoittelijoiksi katsotuilla on yleensä ollut perimisoikeuteen perustuva vaatimus tulla kruunatuksi uudeksi hallitsijaksi. Vaikka osa kruununtavoittelijoista tyytyi asemaansa valtaistuimen siirryttyä jollekin toiselle, osa saattoi nousta kapinaan tai aloittaa perimyssodan valtaistuimen saamiseksi.


title: Kruununtavoittelija

text: Laittomina pidetyistä kruununtavoittelijoista, joilla on kuitenkin ollut todellinen mahdollisuus nousta valtaan monarkiassa, on käytetty myös muita nimikkeitä, kuten esimerkiksi vallantavoittelija. Sen sijaan henkilöitä, jotka ovat tekeytyneet esimerkiksi jonkin kuningashuoneen kadonneeksi jäseneksi ja pyrkineet saamaan itselleen tunnustusta tai julkisuutta kutsutaan huijarikruununtavoittelijoiksi. Kuuluisasti esimerkiksi Venäjän viimeisen keisarin Nikolai II:n kadonneiksi jälkeläiseksi on ilmoittautunut useita henkilöitä.


title: Kruununtavoittelija

text: Esimerkiksi englannin kielessä varsinaista kruununperijää kutsutaan nimekkeellä "heir". Lailliseksi mahdolliseksi perijäksi katsotusta kruununtavoittelijasta käytetään nimikettä "pretender", joskus myös "royal pretender". Vastaavasti perimisoikeuden tai perimisjärjestyksen ulkopuolelta tulevasta vallantavoittelijasta käytetään termiä "usurper". Myös huijarikruununtavoittelijoista käytetään joskus nimikettä "pretender" mutta myös "impostor" tai "royal impostor".


title: Fiat Albea

text: Fiat Albea on Fiatin vuosina 2002–2012 valmistama keskiluokan sedan. Malli suunnattiin erityisesti Itä-Eurooppaan, ja se vastasi pitkälti Etelä-Amerikan markkinoiden Fiat Sienaa, mutta Albean akseliväli on sitä pidempi. Kiinassa Albeaa myytiin Siena-mallinimellä. Auto tuli Suomessa myyntiin vuonna 2007.


title: Fiat Albea

text: Moottorivalikoimassa olivat 1,2- (8V: 60 hv, 16V: 80 hv), 1,4- (77 hv) ja 1,6-litraiset (100 hv) bensiinimoottorit sekä 1,3 litran (70 hv) Multijet-diesel. Suomeen tuotiin pelkästään 1,4-litraisia.


title: Fiat Albea

text: Albea sai vuonna 2005 kasvojenkohotuksen, johon kuului muun muassa uudenlainen keulan ilme.


title: Matsu-luokka

text: Matsu-luokka () oli keisarillisen Japanin laivaston hävittäjäluokka, jota kutsuttiin D-tyypin hävittäjiksi ().


title: Matsu-luokka

text: Luokan alukset valmistettiin sodan lopulla ja niiden piti olla kustannustehokkaita valmistaa. Alukset olivat keveämpiä ja pienempiä kuin aiemmat hävittäjät ja niiden aseistus poikkesi edeltäjistään voimakkaammalla ilmatorjunta-aseistuksellaan sekä parantuneella sukellusveneentorjuntakyvyllään. Alukset oli myös varustettu kaikuluotaimin ja tutkin. Pinta-alusten yhteenottojen ollessa harvinaisia torpedoputkien määrää oli vastaavasti laskettu.


title: Domancy

text: Domancy on kunta itäisessä Ranskassa Haute-Savoien departementissa Auvergne-Rhône-Alpesin alueella. Se sijaitsee Arvejoen laaksossa.


title: Domancy

text: Kunnan nähtävyyksiä on vuonna 1717 rakennettu Saint-Andrén kirkko. Alkuperäinen puinen kirkko oli todennäköisesti peräisin keskiajalta, mutta se tuhoutui tulipalossa. Tulipalolta kuitenkin säästyi kirkon kellotorni, joka on luokiteltu historialliseksi monumentiksi.


title: Domancy

text: Vaellustarvikkeita valmistava yritys Quechua pitää pääkonttoriaan Domancy'ssa.


title: Domancy

text: Domancy'iin johtava tie rankkoina nousuineen on ollut useassa pyöräilykilpailussa ratkaisevassa osassa. Näin kävi myös maailmanmestaruuskilpailuissa vuonna 1980, jolloin ranskalainen Bernard Hinault ratkaisi mäessä mestaruutensa.


title: Combloux

text:
Combloux on kunta itäisessä Ranskassa Haute-Savoien departementissa Auvergne-Rhône-Alpesin alueella.
Kunta on tunnettu matkailukeskus. Mont Blancin läheisyys ja lukuisat laskettelukeskukset tuovat alueelle matkailijoita.


title: Monument

text: Monument on turkkilaisen death metal -yhtye Carnophagen tuleva toinen studioalbumi, joka julkaistaan 23. syyskuuta 2016 levymerkillä Unique Leader Records. Albumi on yhtyeen ensimmäinen sitten vuoden 2008 esikoisalbumin "Deformed Future // Genetic Nightmare", minkä jälkeen yhtye jäi vuoteen 2014 saakka kestäneelle tauolle.


title: Fuyutsuki (1944)

text: Fuyutsuki () oli keisarillisen Japanin laivaston Fuyutsuki-luokan hävittäjä toisessa maailmansodassa.


title: Fuyutsuki (1944)

text: Alus tilattiin Maizurun laivastontelakalta. Sen köli laskettiin 8. toukokuuta 1943 ja alus laskettiin vesille 20. tammikuuta 1944. Alus otettiin palvelukseen vielä samana vuonna 25. toukokuuta.


title: Fuyutsuki (1944)

text: Alus liitettiin palvelukseenotettaessa koulutettavaksi yhdistetyn laivaston 11. hävittäjälaivueeseen päällikkönään aiemmin "Tamanamin" päällikkönä ollut komentaja Sakuma Eiji. Se vei kuljetuksen 29.-30. kesäkuuta Yokosukasta Chichijimaan ja alus liitettiin 15. heinäkuuta 3. laivaston 10. hävittäjälaivueen 41. hävitäjäviirikköön, jonka toisena aluksena oli "Shimotsuki".


title: Fuyutsuki (1944)

text: Alus teki kuljetusmatkan 15.-17. heinäkuuta Kuresta Okinawalle. Se saattoi 29. heinäkuuta - 4. elokuuta "Zuihōn" Yokosukan edustalle, mistä alus suojasi saattueen Chichijimaan. Tehtävän suoritettuaan alus palasi Kureen. Se oli telakalla Yokosukassa 21.-25. syyskuuta.


title: Fuyutsuki (1944)

text: Yhdysvaltain laivaston sukellusveneen "USS Trepangin" laukaisemasta torpedosta alus vaurioitui pahoin ollessaan suojaamassa 12. lokakuuta "Ōyodoa" Yokosukasta Japaninmerelle. Räjähdyksessä aluksen keula ja etummainen tykkitorni tuhoutuivat. Alus siirrettiin 14. lokakuuta Kuren laivastontelakalle, mistä se vapautui 20. marraskuuta.


title: Fuyutsuki (1944)

text: Kuresta alus lähti 23. marraskuuta suojatakseen lentotukialus "Junyōn" Makon kautta Manilaan, jonne ne saapuivat 30. marraskuuta. Ne lähtivät 1. joulukuuta paluumatkalle Makolle, jonne alukset saapuivat 3. joulukuuta. Makolta osastoon liittyi vielä taistelulaiva "Haruna" ja ne saapuivat 9. joulukuuta Saseboon. Alus oli maaliskuuhun 1945 Japaninmerellä valmiudessa ja koulutettavana. Se vaurioitui lievästi ajettuaan 31. tammikuuta 1945 hiekkaharjanteeseen lähellä Ōitaa. Aluksen vauriot korjattiin Kuressa 23.-27. helmikuuta.


title: Fuyutsuki (1944)

text: Sakuma luovutti aluksen päällikkyyden aiemmin "Kasumin" päällikkönä olleelle Yamana Hiroolle. Alus suojasi 6.-7. huhtikuuta taistelulaiva "Yamaton" Japaninmereltä hyökkäykseen Okinawalle. Taistelulaivan upottua se pelasti eloonjääneitä merestä ja lisäksi alus pelasti pahoin vaurioituneen "Kasumin" eloonjääneet, minkä jälkeen vaurioitunut hävittäjä upotettiin torpedoimalla. Yhdysvaltain laivaston TF58:n lentokoneiden raketti ja tykki- ja konekivääritulessa alus kärsi lieviä vaurioita. Miehistöstä sai hyökkäyksessä surmansa kaksitoista ja saman verran haavoittui. Vauriot korjattiin Sasebossa.


title: Fuyutsuki (1944)

text: Alus liitettiin 1. kesäkuuta 41. hävittäjäviirikön mukana yhdistetyn laivaston 31. saattajalaivueeseen. Se saapui samana päivänä Mojiin, missä alus oli Japanin antautumiseen saakka. Aluksen perä vaurioitui sen osuttua 20. elokuuta Mojin edustalla miinaan. Alus antautui liittoutuneille korjaamattomana ja ilman aseita.


title: Fuyutsuki (1944)

text: Hylky poistettiin alusluettelosta 20. marraskuuta 1945 ja se sijoitettiin aallonmurtajaksi Takamatsuun heinäkuussa 1948.


title: Jyväskylän suurajot 1990

text: Jyväskylän suurajot 1990 järjestettiin 23.–26. elokuuta 1990. Se oli ralliautoilun maailmanmestaruuskauden 1990 yhdeksäs osakilpailu ja 40. Jyväskylän suurajot koskaan.


title: Jyväskylän suurajot 1990

text: Kilpailuun ilmoittautui 192 autokuntaa. Mukana olivat tehdastalleista Toyota (Carlos Sainz, Mikael Ericsson), Lancia (Juha Kankkunen, Didier Auriol), Mitsubishi (Ari Vatanen, Kenneth Eriksson), Subaru (Markku Alén), Mazda (Timo Salonen, Hannu Mikkola) ja Ford (Pentti Airikkala, Malcolm Wilson ja Gianfranco Cunico). Tehdaskuljettajien joukosta puuttui hallitseva maailmanmestari Massimo Biasion, joka toipui selkäleikkauksesta.


title: Jyväskylän suurajot 1990

text: Autoista ensiesiintymisensä tekivät nelivetoinen Ford Sierra Cosworth ja Mazda 323:n 1 800-kuutioinen versio. Lisäksi Subaru Legacy oli ensi kertaa mukana MM-osakilpailussa Prodrive-tallin ajamana.


title: Jyväskylän suurajot 1990

text: Reitin pituus oli 1 604,11 km, joista erikoiskoekilometrejä 527,61. Erikoiskokeita oli yhteensä 42. Ralli alkoi edellisvuodesta poiketen jo torstai-iltana. Torstain reitti oli vuoden 1987 kaltainen: Harjun kaupunkierikoiskoe sekä muutama erikoiskoe lähellä Petäjävettä ja Jämsää, joista viimeiset yön pimeydessä. Vastaavasti edellisenä vuonna kilpailun aloittanut Laajavuoren erikoiskoe oli siirretty perjantaipäivän viimeiseksi. Aiempina vuosina Valkeakoskella ajettu yleisöerikoiskoe oli korvattu tänä vuonna uudella Tampereen Ratinassa ajetulla yleisöerikoiskokeella. Myös Vaajakosken yleisöerikoiskoe oli jätetty pois tällä kertaa. Muilta osin reitti oli pääpiirteittäin samanlainen kuin edellisenä vuonna.


title: Jyväskylän suurajot 1990

text: Kilpailun avauserikoiskoe Harjulla nähtiin draamaa kun Didier Auriol osui Lanciallaan puuhun. Hän pääsi jatkamaan matkaa, mutta keskeytti lauantaina. Lauantain keskeyttäjiin kuuluivat myös ulosajanut edellisvuoden voittaja Mikael Ericsson sekä moottoririkon kärsinyt Hannu Mikkola. Myös Fordin kaikki tehdasautot keskeyttivät: Pentti Airikkala vaihteistovikaan ensimmäisenä päivänä, Malcolm Wilson toisen päivän päätteeksi huolloissa menetetyn ajan takia ja Gianfranco Cunico lauantaina ulosajoon.


title: Jyväskylän suurajot 1990

text: Torstain seitsemän erikoiskokeen jälkeen johdossa oli Juha Kankkunen, joka jahtasi edelleen ensimmäistä Suurajovoittoaan. Kankkusen onni kääntyi kuitenkin toisena päivänä Kalliokosken erikoiskokeella Lancian kaasuvaijerin katkettua. Kankkunen pääsi jatkamaan matkaa kaasuttaen autoa konehuoneessa istuen kartanlukija Juha Piirosen ohjatessa. He menettivät aikaa useita minuutteja ja samalla mahdollisuutensa rallin voittoon.


title: Jyväskylän suurajot 1990

text: Kankkusen epäonnen myötä johtoon nousi Toyota Celicallaan Espanjan Carlos Sainz, joka piti johtopaikkansa loppuun asti, ollen täten ensimmäinen ei-skandinaavinen Jyväskylän suurajojen voittaja. Toiseksi sijoittunut Ari Vatanen teki hyvällä ajollaan kilpailusta jännittävän loppuun saakka häviten lopputuloksissa Sainzille vain 19 sekuntia. Kymmenen parhaan joukossa oli kahdeksan suomalaista, joista puolet yksityiskuljettajia.


title: Jyväskylän suurajot 1990

text: N-ryhmän voitti Tommi Mäkinen Mitsubishillään.